Skip to 76 through 100 of 315 search results.\nShowing 76 through 100 of 315 results\n1… 3 4 5 …13\nby Koro Navarro Etxeberria Iván Landa Hernández Jose Luis Urrutia López\nOrdoño asturiar-leondar printzearen soldaduek Bizkaiari eraso egin ziotenean, ez zituelako urteko zergak ordaindu, lurraldeko herri guztiek Gernikan elkartzea erabaki zuten, bertan erabaki bat hartzeko asmoz. Enekok, Padurako mutiko urduriak, bere herria utzi, eta Gernikarako bidea hartzen du bileran parte hartzeko helburuarekin. Une horretan hasten da Enekoren abenturarik zirraragarriena: itsasoa ezagutzen du, Zaharrek Zuhaitz sakratuan egiten duten Batzarrean parte hartzen du, Jaun Zuria -hainbat urte lehenago Bizkaiko kostaldera iritsitako eskoziar printzesa baten semea- ezagutzen du, eta Zaharrek hartutako erabaki arriskutsua entzuten du, harrituta.\nby Epikteto Iñaki Usabiaga Sukia\nEpikteto filosofo grekoa, estoikoen eskolakoa, esklabo bizi izan zen bere bizitzaren urte gehienetan, Erroman. Behin libertatuta, Greziako Nikopolis hirian bere eskola propioa sortu eta erromatar patrizio asko bertara erakarri zituen, besteak beste, Flabio Arriano, Adrianoren garaian itzal handiko historiagile bilakatu zena. ?Enkhiridion? Epiktetoren ikasbidea dugu. Pasarte laburrez osaturiko testu horretan, norberaren ezagutzea eta bertutea praktikatzea aldarrikatzen dira, ataraxia (aztoramen gabetasuna) eta apatheia (sentimen gabetasuna) printzipioetan oinarrituta, alegia, azaleko itxuraz haratago, arrazoizko ekite onberak gidaturik, halabeharrak ezarritako patua bere horretan onartzea.\nby Karlos Linazasoro Izagirre\nGorraizea daukala-eta, eta entzungailua jarri behar du belarrian istorio honetako protagonista eta kontalariak. Hortik abiatuta, nobela harrigarri bat garatzen du Karlos Linazasorok: elementu autobiografiko zenbait hartuz eta parodiatuz, bikotearen egunerakotasunaren gazi-gozoiak azalduko dizkigu, bere lehen liburua egin nahi duen idazlearen nahiak eta ezinak, bizitzak edozein unetan agertzen diazkigun aurpegi zentzugabeak... Egileraren nortasuanz gainea, umorea da eleberri osoaren lokarri nagusia, batzuetan ironiara eta besteetan absurdora jotzen duen omore fin bat, irribarrea inoiz galdu gabe eramengo gaituena orriz orri.\nby Jon Martin Etxebeste\nNon dago normaltasunaren eta erotasunaren arteko marra? Eta erotasunaren eta erokeriaren arteko muga? Ertz labain horretan jolasean dabiltza liburu honetako kontakizunak, hainbat gizon-emakumeren beldur eta irriken bitartez gizartearen beraren makurdurak agerian jarriz. Traste zaharrak pilatzen dituen atsoa, adikzioak burmuinak nahastu dizkion gaztea, urteak betetzeari uko egin nahi dion gizon heldua? Istorio hauetako protagonista batzuk aise sailka ditzakegu psikiatriaren arabera, patologia kliniko bat ezarri eta lasai segi, geure bidean. Beste asko, berriz, itxura normalaren pean, gutako edozeinen ispilu izan litezke, baina ispilu deformatu hori ez da horren lasaigarria? Bere lehenengo ipuin-liburua idatzi du Jon Martinek, estilo-aniztasuna menderatzen duenaren esku trebea erakutsiz, bai eta teknika abil hori narrazioaren mesedetan jartzeko buru azkarra ere.\nby Danele Sarriugarte Mochales\nby Pello Salaburu\n
Pello Salaburuk 2012
ko udazkenean lan bidaia bat egin behar izan zuen Cuzcora. Hala aitortzen du berak liburuaren sarreran: "Nola bakarrik ibiltzen nintzen maiz kara hango karriken artean, Cuzcora egin nuen bidaiaren artekek hainbertze oroitzapen ekarri zizkidaten gogora, nire bizitza lanbrotuan zehar zinez edo ustez gertatuak, eta horiek guziak mantso-mantso paper mutur batean paratzen hasi nintzen".
Alderdi horretatik Errateko nituenak bada bidaia baten kronika eta bestetik oroitzapen liburu bat ere. Hango eta hemengo gauzei buruz autoreak daukan iritzien azalpena ere bada. Aho bizarrik gabe mintzo da gure egoeraz eta bizitzaz. Eta, batzuetan, "hango" kontuez ari dela, kitxua hizkuntzaz adibidez, susmoa sartzen zaio irakurleari ez ote den, zehar bidez bada ere, hemengo kontuez ere ari eta alderantziz.
"Paperak bete ahala, hango historiak, eta hemengoak, nire bizitzan aspaldi gertatuak eta oraingoak -denak batera etortzen baitziren uholdean, bereizketarik gabe-, ahal nuen moduan josten saiatu nintzen, tarrapataka batzuetan, atzendu baino lehenago, baina, egia erran behar baldin badut, azkenean ongi ez nekien eskribitzen ari nintzen hura bidaiaren oroitzapena zen, edo eskuek, horretako baimenik izan gabe, irristan ekoizten zuten ezin baratuzko jarioa".
Baina beste gauza bat ere bada Errateko nituenak: iritziaren eta kronikaren fikzioaren eta errealitatearen nahasketa erakargarri bat, prosa bikain batean garatua. Ekialdeko euskalkietatik euskara batuari ekarri sendoa egiteko saio eredugarria.\nby Cristina Fernández Blanco Eneko Aizpurua\nby Antton Kazabon Amigorena\nSumatu nituenean zuhaitzak hizketanharriak erre zirensurik gabeko ketan.Antton Kazabon, Oiartzun, 1954. Txikitan Gurutze auzoko eskolan ibili zen eta, eskola munduak erakarrita, magisteritza ikasketak egin zituen. Ondoren herriko Haurtzaro ikastolan lanean hasi eta 1991 arte aritu zen bertan. 1994 arteko hiru urte horiek Gipuzkoako Ikastolen Elkartean egin zuen lan Bertsolaritza ikastetxeetan izeneko proiektuan, ikasmateriala sortzen, irakasleak prestatzen eta bertso eskolak koordinatzen. 1994an ikastolara itzuli, eta gaur arte.Ikasleei irakurtzeko zaletasuna pizteko ahaleginetan, irudiz jositako kontakizun laburrak argitaratzen hasi zen orain dela ia 20 urte. Geroztik genero gehienak landu ditu oiartzuarrak. Narrazioa, poemak, bertsoak...Guztira 50 liburu kaleratu ditu orain arte, gehienak haur eta gazte literaturakoak direlarik.Marrazkiak: Lide Martiarena\nby Guadalupe Lopetegi Semperena Marko Tulio Zizeron\nZIZERONek (K. a. 106 ? 43) antzinako Erromako ideal errepublikazalea goratu zuen, gizaki berrien askatasuna eta Estatuan leku izateko eskubidea aldarrikatuz, baita gizaki ondradu guztiek auzi publikoetan parte hartzeko eskubidea ere, oligarkia edo diktadura ororen aurrean. Kultura handiko gizona, pentsamendu desberdinei irekia, gizarte zatikatu eta dudatsu baten lekuko paregabea bilakatu zen. Intelektualen kastako lehen Estatu-gizona, gure zibilizazioaren historian zehar batzuetan Estatua sostengatu eta beste batzuetan Iraultza bultzatu duten idazleen artean lehena izan zen bera.\nby Agurtzane Juanena Alustiza\n1975eko irailean atxilotu egin zuten liburu honen egilea, 18 urteko militante gaztea eta unibertsitateko ikaslea zela. Larriki zauritua irten zen handik, eta urte eta erdi behar izan zuen lesioak osatzeko. Barruko oinazeak askoz gehiago iraun zion ordea. Hain zuzen, hustu-behar horri erantzunez idatzi zituen oharrok, baina oroimen pertsonalari oroimen kolektiboa erantsiz, herri honen historian garrantzizkoa den zerbait konpartitu nahian. Bi testu-mota uztartzen dira orriotan: batetik, komisariako gertaeren kontakizuna, egileak aspaldi idatzia, gaztelaniaz baina alfabeto grekoz, amak aurkituta ere uler ez zezan. Bestetik, hogeitaka urte igaro ondoren egindako oroitzapen eta gogoetak, kontaera gordinari arnasa eman eta norberaren esperientziari bestelako sakontasun bat eransten diotenak. Hitz doi eta juxtuz askatu du Agurtzane Juanenak bere barrena, dramatismo nahiz sentimentalismo errazetik ihesi, literaturaren zintzotasunean bilatuz bere historiaren adierazpena eta pertsonen arteko ulermena.\nby J. K. Rowling Estibaliz Lizaso Lopetegi Xabier Olarra Lizaso\nby Dolores Redondo Fernando Rey Escalera Mikel Vilches Plaza Cristina Fernández\nHilabete joan da Foruzaingoko Amaia Salazar inspektoreak bere semea heriotzatik salbatu eta Berasategi doktorea atxilotu zuenetik. Amaiak oraindik arriskuan ikusten du bere burua, ordea. Elizondoko neskatiko baten bat-bateko heriotzak susmoak piztuko ditu: haurrak gorriune bat du aurpegian, eta aita haurraren gorpua eramaten saiatu da. Neskatikoaren birramonak uste du heriotzaren erantzulea Inguma dela, hots, lo dauden pertsonak geldiarazi ondoren haien hatsa edan eta bizia kentzen dien demonioa. Auzitegiko medikuaren txostenetatik abiatuta, beste haur ttiki batzuen heriotzak ikertzen hasiko da Amaia Salazar, eta, horrela, aztarna harrigarriak aurkituko ditu Baztan osoan barna. Eta, bitartean, oihanetik, sekulako ekaitza heldu da egiarik latzena lurperatzeko. Eskaintza ekaitzari da Baztango trilogiaren hirugarren liburua, eta aurreko bietan bezala, maisuki azalduak ageri dira trama nagusian familia harremanak, bikote harremanak, gurasotasuna... eta horrek guztiak kontakizuna are interesgarriago bihurtzen du. Erritmo bizkor eta ezin utzizkoan irakurtzeko.\nby Anjel Lertxundi\nBerrogei urte bete da Anjel Lertxundik bere lehen liburua argitaratu zuenetik. Berrogei urteko bere literatur ibilbideari pasatu dio ispilua, eta ez da esku hutsik etorri. Ekarri digun emaitza fragmentarioa da: hainbat literatur gairen inguruan antolatutako glosak, zatiak, testu laburrak, hausnarketak, haurtzaroko oroitzapenak, idazle estimatuen aipuak… Testuen gatzean dago zaporea, eta testuenantolakuntzan, berriz, sekretua: oharrez, albo-markaz, paper-puskaz betetako lan horrekin autorearen ispilu kabala osatzea.

 Ez da autobiografia bat, baina badu autobiografiatik. Ez da oroitzapen liburu bat, baina asko zor dio oroimenari. Dietario batetik hurbil dago, baina ez dago egunerokotasunaren mende. Bere buruaz ari da autorea, baina ez da bere burua liburuaren xedea. Xedea da berrogei urtean jarraitu dion irakurlearekin elkarrizketan sartzea.\nby Miren Lourdes Oñederra Olaizola\nLourdes Oñederraren nobelak bidaiaren, bidaia fisikoaren antolaketa du. Euskal Herriko hiriburu batetik Europa erdialdeko hiri batera egindako aldaketa du narrazioak kokagune espaziala. Barne-bidaia da, baina, nobela honetan abentura nagusia. Emakumearen (Teresaren) barne-bilakaerak eramango du pertsonaia nagusi horren desasosegua senarrarengandik hamar urte lehenagoko lagunaren besoetaraino, eta harengandik bizitzaren muturreraino. Bakardade latza. Beste inorekin konpartitu gabeko sekretu lazgarria. Bakardade bakardadeagoa. Ez bizitzan egokitutako gizonek (agertu eta desagertu baino ez), ez haiengandik saihestu zaizkion maitasun esperantzek lortu dute inoiz Teresa bere bakardade esentzialetik erreskatatzea. Eta, azkenean, gizonak atzean gelditu dira, eta Teresak bakarrik, bakardade larrienean, hartuko ditu azken erabakiak. Azken urrats horiek azken-azken "maitale"aren besoetara zuzenaraziz: "Etorriko dun heriotza eta hire begiak izango ditin" (C. Pavese).\nby Markos Zapiain Agirre\nIkuspuntu harrigarri batetik abiatzen da Markos Zapiain saiakera hau idazteko: euskal literaturan, ETAko kideak protagonista diren nobeletan, pertsonaia etakide horiek egiten dituzten ametsak hartzen ditu aztergai. Bernardo Atxagaren hiru eleberri daude idazlan ikertuen artean (Gizona bere bakardadean, Zeru horiek, Soinujolearen semea); eta puntako beste sei idazleren nobela bana: Ramon Saizarbitoriaren Hamaika pauso, Arantxa Urretabizkaiaren Koaderno gorria, Koldo Izagirreren Agirre zaharraren kartzelaldi beriak, Harkaitz Canoren Pasaia Blues, Joseba Sarrionandiaren Lagun izoztua, eta Txillardegiren Labartzari agur.Literatur kritika ohikoak bistakoa errepikatu eta balizko kalitatea epaitzen badu, Zapiainek, hainbat arlotako materialen, analisien eta hausnarketa pertsonalaren bidez, ustekabeko esanahiak aterarazten dizkie testu horiei, bai eta irakurleari gogoeta eragin ere, fikziotik harago dauden errealitateei buruz. Politika? Filosofia? Psikoanalisia? Guztietatik du zerbait, baina, batez ere, bere baitan irakurketa eder, sujerikor eta zirikatzailea eskaintzen duen lana da esku artean duzun liburu hau.\nby Immanuel Kant Josu Zabaleta Imaz\nEstatuek beren zuzenbidea erdiesteko duten modua ezin denez inoiz epaiketa bat izan, kanpoko epaitegi baten aurrean baleude bezala, gerra baizik; gerraz eta gerraren atarramentu mesedegarriaz, ordea -hau da, garaipenaz-, zuzenbidea erabaki ezin daitekeenez; bake itun batekin tokian tokiko gerra bati, baina ez gerra egoerari -beti aitzakia berri bat asmatzeari- amaiera ematen zaionez -aitzakiak ezin dira zuzenean bidegabetzat jo, egoera honetan bakoitza bere aferen epailea baita-; legerik gabeko egoeran, zuzenbide naturalaren arabera gizakientzat balio duenak, hots, «egoera honetatik irteteko betebeharra»k, estatuentzako, herrien arteko zuzenbidearen arabera, balio ezin dezakeenez -estatuek, estatu gisa, barrutik zuzenbidezko konstituzio bat dute dagoeneko, eta beste baten zuzenbide kontzeptuen arabera hedatutako konstituzio baten azpian ipini ahal izateko nahiko helduak baitira-; arrazoimenak, legeak moralki ematen dituen botere gorenaren bere tronutik, gerra, zuzenbidezko prozesu gisa, guztiz gaitzesten duenez, eta, aitzitik, bake egoera berehalako betebehar bat bilakatzen duenez -bake egoera hau ezin da, ordea, herrien arteko itunik gabe ez eratu ezta ziurtatu ere-: honengatik guztiagatik, «bake elkargo» -foedus pacificum- dei litekeen elkargo berezi bat egon beharko litzateke. Elkargo hau honako honetan ezberdinduko litzateke bake itunetik -pactum pacis-: bake itunak gerra soil bat amaitzea bilatzen du; elkargo honek, ordea, gerra guztiak betirako amaitzea.\nby Jokin De Pedro Perez Salgado\nby Santi Leoné Puncel\nEuskal Herria herri asmatua dela leporatu izan digute azkenaldian euskaldunoi, eta horren aurrean Santi Loenék proposatzen duenez, beharbada hobe genuke nazio guztiak asmatuak direla gogoraztea eta gurea imajinatzeko eskubidea dugula aldarrikatzea.\nEuskal Herria. Errealitatea eta utopia\nby Batzuen Artean\nZer da Euskal Herria? Eta zer nahi dugu izatea? Errealitatearen eta desiraren arteko joko dialektikoa gogorarazten digu izenburuak, baina egileak ez dira lainoetan ibili: proposamen ausartak edo meditazio sakonak eskaintzen dizkigute, nork bere ikuspegitik. Pako Aristik alderdikraziaren kontrako salaketa egiten du, independentzia lortzeko estrategia eraginkor eta berehalako bat eskatzeaz batera. Joxe Azurmendik bereizte mehe eta zehatza egiten digu puri-purian dauden hainbat kontzepturen gainean: adiskidetzea, erruduntasuna, helburuen eta helbideen arteko talka, barkamena, biktima izatea... Brian Currinek munduko beste bake-prozesu batzuetatik ateratako ikasbideak dakarzkigu, nazioarteko komunitateak ekar dezakeen laguntza argitzeaz batera. Juan Jose Ibarretxek etorkizunean demokraziak eskuratu behar dituen eremu berriak aldarrikatzen ditu: emakumeen partehartzea, produkzio-eredu berriak, ekologiaren errespetua, eta herrien erabakitze-eskubidea. Joseba Zulaikak, azkenik, sorrerako ETAren espiritu kritiko eta hausnartzailea erreibindikatzen du, eta Yoyesen figura goratzen, biolentzia politikoari (ere) uko egiteko eginkizunean.\nby Aritz Albaizar Martínez de Lezea Iñaki Aldekoa Beitia\nby Koldo Zuazo Zelaieta\nZeresanik ez dugunean hitz egiten omen dugu eguraldiaz. Peruarenak, hortaz, ironia osoz aukeratu du izenburu hori, esatekoa ez baitzaio falta inondik ere, ezta horretarako gogoa eta jakintza ere. Izan ere, lehenengo liburua izateko indar, trebezia eta etorri harrigarriak erakusten ditu hernaniar gazte honek.\nby Pako Aristi\n
Koldo Izagirrek gure hizkuntzan artseniko aztarnak aurkitu zituen bezala, Pako Aristi euskararen inguruko diskurtsoa kutsatzen duten gezurrak detektatzen saiatu da liburu honetan: euskara politizatua dagoela, ez dela modernoa, subentzionatua dagoela, erakargarritasuna falta zaiola...
Horretarako mila urteko historia marrazten du, Nafarroako Erresumaren garaitik hasi eta gaurdaino euskarak jasan duen endekapen planifikatua deskribatuz.
Botere hegemonikoak, berez bereizia zen lurralde bat menderatu duenean, gezurrak asmatzen baititu bere aurpegia ederresteko, eta menderatua konplexuz betetzeko. Gero gezurrok inposatzen ditu, eta guk irentsi egiten ditugu, azkenik, gezurren gainean eraikitako ekimenak antolatzeko.
Liburu hau zaplazteko bat da diskurtso desideologizatuen aurpegian; kolpe bat gogoeta alienatuen mahai gainean. Astindua, eta ondoren, katarsia. Hori guztia estilo bizian idatzia, istorio, pasadizo, aipu eta gogoeta zorrotzak erabiliz.
Liburu pertsonala, guztiz, baina herri baten hatsa jaso nahi duena. Aspertu behintzat, irakurle, ez zara aspertuko.


Gure planeta zianobakterioei esker oxigenatu zen - Elhuyar Aldizkaria\nHasiera » Albisteak » Gure planeta zianobakterioei esker oxigenatu zen\n2019/12/11 337. zenbakia\nErregistro geologikoak erakusten duenez, Lurraren oxigenazio-prozesua, lineala izan beharrean, hiru urrats nagusitan gauzatu zen. Gainera, bat egin zuten biziaren forma konplexuagoen garapenarekin: lehenengo urratsean, duela 2,4-2,2 bilioi urte, atmosferako oxigeno-maila apenas igartzetik egungo O2-mailaren 10-5an egotera pasa zen. Handik aurrera, atmosferako O2-a progresio etengabean aritu zen, eta itsasoaren azala oxigenatzen hasi zen, ur sakonek oraindik anoxian jarraitzen bazuten ere. Hartan, lehenengo eukariotoak sortu ziren. Bigarren urrats batean, duela 800-540 milioi urte, atmosferako oxigeno-mailak egungo kontzentrazioaren erdia jo zuen ia, eta itsas hondoaren oxigenazioa gertatu zen, nahiz eta oraindik ez zen egonkorra denboran, ez espazioan. Horren ondorioz, eukariotoak dibertsifikatu eta lehenengo animaliak azaldu ziren, ekosistema itsastarretan nagusi bilakatuz. Azken oxigenazio-urrats batean, jada Paleozoikoan, oxigeno atmosferiko zein ozeanikoak egungo mailara iritsi eta egonkortu egin ziren, duela 450-400 milioi urte. Handik aurrera, animalien tamaina eta dibertsifikazioa handitu, eta predatzaileen espezializazioa gertatu ziren, bai eta landare baskular lurtarren eboluzioa ere.\nHala, hiru oxigenazio-urrats horiek hain nabarmenak izateak eraman izan ditu zientzialariak ondorioztatzera bizi-forma garatuek eta Lurraren eboluzio tektonikoak ezinbesteko eragina izan zutela planetaren oxigenazio-prozesuan. Leedseko Unibertsitate ingelesaren eredu berriak, ordea, zianobakteria fotosintetikoen garapen hutsa kontuan hartuta lortu du erregistro geologikoan ikusten den hiru urratseko patroi bera errepikatzea, beste ezerren beharrik gabe. Hortaz, kolokan jarri ditu orain arteko hipotesi nagusiak.\nAtmosferaren oxigenazioa, plaka-tektonikaren kontua


EtnoMet (Aroaren berbaroak): Maiatzean ez da ulerik ebagi behar\nMaiatzean ez da ulerik ebagi behar\nUlea ebagitea pentsauta badaukazue, bagilera arte itxadon beharko dozue. Izan be, maiatzagaz zerikusia daukan atsotitzak klaru asko dinoanez, maiatzean ez da ulerik ebagi behar. Nik susmetan dot udabarriaren erdialdean, maiatzaren hasikeran, hain zuzen be, hotzalditxoa izaten danez, horrexegaitik izango dala. Halanda ze, kaskoa hotzitu ez dakigun, eutsi egin beharko deutsagu uleztoa izateari. Alboko kultura guztietan ba ei dago maitzagaz holango sendiberatasun berezia. Blog hau idazten dodanik hona. holantxe jazo izan da, behintzat. Azken maiatz bion hasikerak hotz samarrak izan doguz, edur eta guzti, alajaina! Bardin antzera izaten da urtesasoi guztien erdialdeetan: agorrilean, zemendian eta zezeilean. Zer dala-ta? Emoten dau, atmosferaren bilakaereagaz lotuta dagoala. Bestalde, gaur iretargi barria da eta aroaldi honek hilaren 17ra arte iraungo deusku. Antza danez, egunotan ez dogu hotza astindutea lortuko. Iazko atsotitzak ostera be blogeratuko dodaz zuen begi eta belarrien gozagarri:\nposted by Kepa Diegez @ 4:32 PM\nAt 18:18, Erramun Gerrikagoitia said…\nZer esan nahi du pardo hitzak?\nAt 18:29, Kepa Diegez said…\nHemen duzu Bernardo Estornesen azalpena:\n"maiatz pardo, ogi ta ardo; maiatza otz, ez gari ta ez agotz", mayo blando o suave (produce) pan y vino; mayo frío, ni trigo ni paja.\nEmaten dit "pardo" euria edo egiten dueneko kolorearekin zerikusia daukala.\nAt 23:41, Erramun Gerrikagoitia said…\nJakin behar litzateke zer dakarten hiztegiek buruz pardo hitza, hitzaz soilean kontextutik kanpo. Baldin etorri badator euskal hiztegietan, jakina.\nAt 14:14, Kepa Diegez said…\nErramun, "pardo"-z gain, "fardo" ere esaten dela topatu dut:\n"Maiatza fardo, erearoa sano". Orotarikoak "fardo" badakar:\n1. "fardoa, zahi pastoa, (heben) pardoa" Saug RIEV 1908, 705. Urquijo ofrece una interpretación un tanto confusa: "Supongo que fardoa, pardoa están por el castellano fardo, paquete de forraje prensado y atado generalmente con un alambre. "Lasto-fardo bakoitza hobei duro pagau dot. Oingo makiña haundixak, berak eitte ittue farduak". Elexp Berg.\n2. (l-ain ap. A; Dv) "Spongieux, se dit des bois, des fruits, etc de qualité inférieure" Dv. "esponjoso". `(Haltza) "urekotzat ona da, bainan ez tresna egiteko, fardoegi da. Obratzeko errexa delakoan baliatzen da kadira eta espalakoin egiteko. Dv Lab 323.\nBADIRUDI AZKEN ADIERAREN ILDOTIK DOALA, EZTA? HAU DA, ARO UMELA, EDO.\nAt 16:21, Erramun Gerrikagoitia said…\nEtorri zait orai gogora ote duen relationerik kin mardo hitza zeren ikusten da ba dela possible, hara nola\neta hemen kin mardo hitza sarturik ordez originaleko pardo:\nMaiatz mardo, ogi ta ardo; maiatz hotz, ez gari ez agotz.\nBai, uste dut dela mardoren equivalentea ze egokitzen oso-osoan.\nAt 17:35, Kepa Diegez said…\nBai, izan liteke, ze, "mardo" biguna edo "guria" ere bada, eta "fardo"-ren "esponjoso" hori...\nAt 19:24, Erramun Gerrikagoitia said…\nEsan dut ze izan ahal da pardo equivalentea hon mardo baina txarto erabili dut / duket prezisionez hori berbea equivalentea' beharrean erabili synonymo edo variante. Ze niretzat da berba beraren variante differente bat soil, ez dira bi berba synonymo baizik bi variable differente berba bakar bateanak: pardo eta mardo. Gainera berba eginik oraino exaktukiago esan ahal da egia osoaz ze berba preferentea da mardo eta dela kasu hontan pardo variantea hon hitz neutroa mardo.\nMardok esan nahi du hemen behar den bezalakoa, guria.


Virginia Díaz Raspaseko arraunlariak COEren domina jaso dau - bizkaie.biz\nVirginia Díaz Raspaseko arraunlariak COEren domina jaso dau\nBizkaie! 2020-12-29 13:43 Kirola\nRaspas Arrauneko arraunlaria Espainiako selekzinoagaz batuko da barriro urtarrilaren 10ean.\nRaspas del Embarcadero Klubeko arraunlaria dan Virginia Díaz Rivasek Espainiako Batzorde Olinpikoaren COE) dominea jaso dau gaur, bere kirol-merituen autorpen legez: azken bi denporaldi horreetan Europako txapelduna eta txapeldunordea eta Espainiako txapelduna izatea lortu dau, arraunketa olinpikoaren hainbat modalidadetan.\nAsunción Loriente Espainiako Arraun Federazinoko lehendakariak dominea emon deutso kirolariari, gure kirolak dituan balio guztien adibidea, udaletxean egindako ekitaldian. Horretan, Amaia Agirre alkateak anfitrioi legez jardun dau, udalbatzako ordezkaritza bategaz eta Areetako klubeko talde teknikoko eta zuzendaritzako kideakaz batera.\nVirginia Díaz oso harro agertu da autortzeagaitik eta eskerrak emon nahi izan deutsee erakunde publikoei eta haren klubari eskainitako babesagaitik: zuen aldetik jarten dozuelako nik eguneroko lanean jardun ahal izateko. Oso zoriontsu egiten nau danok ames beraren alde lan egiteak, esan dau.\nAgirre alkatearen eretxiz ohorea da Raspaseko arraunlariari egindako autortza hori eta ondokoa adierazo dau: Bizi dogun testuinguru honetan, lorpenak eta albiste onak gehiago gozetan diran momentuan, zure adibideak harrotu egiten gaitu eta balio pedagogiko handia dau: ondo egindako lanak eta ahalegin personalak helburuak lortzea ahalbidetzen deuskuela egiaztatzea da; era berean, helburu horreek lortzeko talde handi batek jagotea eta babestea sano garrantzitsua da, kirolean, gure bizitzako beste edozein esparrutan bezela, besteen beharra baitogu. Eta, azkenik, zure ibilbidea erreferente argia da kirolari gazteak motibetan eta bultzatzen jarraitzeko eta kirolean be bardintasunaren arloan aurrera egiteko.\nRaspas Arrauneko arraunlaria Espainiako selekzinoagaz batuko da barriro urtarrilaren 10etik aurrera, Banyolesen, 2021ean izango dituan kirol-konpromiso garrantzitsuak atontzeko.\n'Goizeko 08:08etatik nabil suetean, oinak ezin berotu...'\nOndarroako emakume kirolariak aztertuko ditu Lore Bengoetxeak\n'6.200 metrora arte heldu gara'\nZorionak nepaldarrei K2 mendiaren tontorra zapaldu dabelako\n2020ko kirolari eta talde onenek Getxo Sasoi Sasoian sariak jaso ditue\nAlex Txikon eta taldekideak Manasluko Behe Kanpalekura heldu dira\nImanol Rojo Tour de ski-ko azken proban 18. sailkatu da\nManasluren magalean gagoz\nLodge Thakli-ko Lakpak esan deust martitik berton egon garen bigarren mendebaldarrak garela...\nJuanito Oiarzabalek zortzimilakoak igoteari itxiko deutso\nUrtarrilean jokatuko da emakumeen esku-pelotako III. Bizkaia Txapelketea\nHasi da Manaslu Eki!, hasi da abenturea\nEneko Garamendi eta Lur Uribarren, itsasoaren mailatik Manasluko Beheko Kanpalekura, negu gorrian


HABE IKASBIL: 1HE eta 2HE egiaztatzeko azterketak: idazlana ondo egiteko aholkuak\nNolakoa izan daiteke azterketa?\n1HE: inprimakia, gonbidapena, iragarkia, ohar laburra, ...\n2HE: eskutitz formala (erreklamazioa, kexa, eskaera...)\nBost atal aztertzen dira\nZuzentasuna: arau gramatikalak zuzen erabiltzen diren aztertzen da. Akatsik egonez gero, nolakoak diren (oinarrizkoak, goragoko mailakoak, sistematikoak ) begiratzen da.\nEgokitasuna: eman den egoeran, erabili behar den hizkuntza-erregistro egokia erabiltzen den (formala, informala...) begiratzen da.\nAberastasuna: atal honetan lexikoa eta esamoldeak aztertzen dira, edo mailatik gorako baliabide linguistikoak erabiltzen diren baloratzen da.\nKohesioa: esaldiak lotuta dauden ala solte dauden aztertzen da.\nKoherentzia: ea testua ulergarria den, ideiak argi adierazita dauden, testua ondo antolatuta dagoen, kontraesanik gabe dagoen... hartzen da kontuan.\n1. Adi-adi irakurri idazlanean ematen den egoera. Gaizki ulertuz gero, gaia alda dezakezu eta zure idazlan horrek zalantza sor dezake, etxetik prestatuta ekarri duzula pentsa daiteke, nahiz eta zuzena izan.\n2. Egokitu hizkuntza-egoerara (erregistro formala edo informala). Normalean 1HEko azterketako egoerak erregistro informalagoa eskatzen du eta 2HEkoak formalxeagoa.\nPuntu hau oso garrantzitsua da, azterketa baten aurrean gaudenean hain ondo egin nahi izaten dugu, hain zuzen, hain formal... Beldur izaten gara informalegiak izango ote garen, hizkuntza pobrea izango ote den; eta beldur horren ondorioz. hizkuntza artifiziala, bortxatua erabiltzen dugu sarritan. Inolako beldurrik gabe, egoeran jarri behar dugu geure burua (erdaraz egingo genukeen bezala) eta egoerak eskatzen duen hizkuntza-erregistroa erabiltzen ahalegindu.\n1HE azterketa baten adibidea:\nLanean zaude. Bakarrik zaude zure lankidea bilera batean dagoelako.Telefonoa hartu duzu eta zure lankidearentzat zen, semearen eskolatik deitu dute esateko semea gaixorik dagoela. Zuk irten egin behar duzu eta lankideari ohar bat utzi behar diozu.\nBi idazlan ditugu jarraian. Biak dira gramatika aldetik zuzenak. Batzuei aberatsa iruditzen zaiena beste batzuei artifiziala iruditzen zaie. Gustu kontuak alde batera utzita, azter ditzagun egokitasunaren aldetik. Ezkerrekoa ez da egokia; begiratu, batez ere, azpimarratu ditugunei. Eskuinekoa, sinpleagoa da hizkuntza aldetik, baina egoera horretatik hurbilago dago, naturalagoa da egoera horretan.\n3. Pentsatu hasierako agurra, hasierako sarrera-paragrafoa eta amaiera (formala, informala). Gehienetan esaldi eginak erabiltzen dira, horiek buruz ikasi besterik ez dago.\nBatzuetan inprimakiaren formatua ematen da. Kasu horietan ez da hasierako agurrik behar. Adibidez:\n4. Idazlanaren mamia ondo antolatu. Hau da, dudarik gabe, zatirik zailena. Funtsezkoa da irudimena, bururatzen zaizkizun ideia guztiak apuntatu, ordenatu eta gero, ideia bakoitza paragrafo bihurtu. Sormen lan honetan, luzitu egin nahi izaten dugu azterketa bat delako, baina ondo dakizkizun egiturak erabiltzen badituzu, askoz hobeto; ez arriskatu gehiegi.\n5. Paragrafoak egin eta gero, lotu paragrafoak lokailuak erabiliz. Lokailu-zerrenda bat izatea komeni da: hala ere, horrez gain, horren ondorioz, joan gaitezen harira, esan beharrik ez dago, oker ez banago, beraz, lehen esan bezala, alde batetik...bestetik...\n6. Errepasatu idazlana. Kontuz, batez ere, oinarrizko akatsekin (deklinabidea, zehar-galdera, konpletiboa, erlatiboa, aditzak, aspektua). Orrialde interesgarria duzue www.ikasbil.net, HABE Aldizkariko eranskinetan (1. eta 2. mailako deialdietako azterketa idatzietan bildutako akatsik ohikoenak).\nBasurtuko Ospitaleko euskara-teknikaria\n1. mailako idazlanak\nSekuentzia honetan aurkituko dituzun idazlanak zu bezalako ikasleek idatzitakoak dira. Hona ekarri ditugu eredugarri izango zaizkizulako eta, bide batez, hainbat ariketa egingo ditugulako.\nIdazlana hobetzen: Eskutitza Foru Aldundira\nIkasle batek idatzitako 2. mailako eskutitz bat duzu irakurgai sekuentzia honetan. Errenta aitorpena kobratu zain dago aspalditik eta kexa idaztea erabaki du pertsona honek.\nAuthor: Apraiz , Garbiñe\nNumber of visits: 36262


16 filma ikusgai izango ditugu Antzokian otsailean, asteburu honetan hasiko den programazioaren barne\nLarunbat honetan hasiera emango diogu otsaileko zine programazioari Ermua Antzokian. Otsailean zortzi film komertzial ikusi ahal izango, beste 4 zineklubean eta beste horrenbeste haurrentzako saioetan. Prestatutako programazioak hilabete honetan ospatuko den Oscar sariaren jaialdiaren ukitua du eta horretan sarituak izateko faboritotzat jo dauden hainbat izango ditugu.\nZine komertzialean egunotan pil-pilean dauden hainbat ikusteko parada izanen dugu. Horien artean, David O. Russell zuzendariaren ‘La gran estafa americana’, hamar izendapen dituena. Martin Scorseseren ‘El Lobo de Wall Street’ ere aukeran izango, honek ere 5 izenpaden dituelarik. Horren atzetik, Hong Kongen “The grandmaster’ titulukoa dago, beste bi izendapenekin. Eta arrakastatsuen artean ere aipatu behar Markus Zusak liburuan oinarrituriko “La ladrona de libros” titulua, takilan oso ondo dabilena. Europako zine onenak ere bere lekua izango du eta “En la flor de la vida” komedia frantsesa iragarrita baitugu. Bertakoen artean, David Sainzen “Obra 67” tragikomediaren proiekzioa ikusi ahal izango dugularik.\nZineklubeko emanaldietan ere izango dugu zer ikusi eta zerekin gozatu, proposamen interesgarria baitago: ‘La vida de Adele’ filma frantses eta saritutakoa. Horrez gain, Fernando Franco zuzendariaren ‘La herida’ titulukoa, zeinak Goya sarietarako sei izendapen dituen. Aitor Merinoren, ‘Asier eta biok’ dokumentala eta Lars Von Trier zuzendari danimarkarraren Nymphomaniac titulukoaren bigarrena.\nHaurrentzako saioetan ere hainbat estreinu izando ditugu, esaterako, ‘Caminando entre dinosaurios 3D’, ‘El caballero Don Latón 3D’ eta ‘Jelly T. Tarzan eskasa’.\nOtsailaren 1eko larunbata baino lehen hileko bonoak eskuragai izando ditugu, zeinaren bidez zine komertzialeko eta zineklubeko emanaldi bakoitzera joana ahal izando garen 1,2 euroren truke. Otsaileko bonoak 14,4 euro baklio du.\nAsteko proposamenean ditugun filmak Nymphomaniac 1, La gran belleza, A propósito de Llewyn Davis y Rodencia eta El diente de la princesa 3D dira\nOstegunean urtarrileko azken filma ikusi ahal izando dugu, Lars Von Trier zuzendari ospetsu eta polemikoaren azken lanaren lehenengo zatia; ‘Nymphomaniac Vol 1’ titulukoa hain zuzen ere. Emakume ninfomana batek bere istorioa lehenengo pertsonan kontatzen du. Filma polemikoa eta tentsio gorenekoa da. Probokatzailea, dibertigarri, argia, ironiko eta desafiatzailea kritikaren esanetan. Von Trierren lanetan ohiko denez bikote protagonista handiak, Charlotte Gaingsbourg eta Stellan Skarsgard, egoteaz gain, horiekin bat lanean aritu izan dira Hollywoodeko beste aktore ospetsuen sorta bat, esaterako , Shia LaBeouf, Christian Slater edo Uma Thurman. Filma ohiko ordutegian proiektatuko da, iluntzeko zortzi eta edietan, jatorrizko bertsioak gaztelerazko azpitituluekin.\nZine komertzialaren txanda larunbatean iritsiko, Paolo Sorrentino zuzendariaren ‘La Gran Belleza’ tituluko filma italiarrarekin. Erraietako Erromaren eta bertan bizi direnen irudia ematen du. Jean Gambarella kazetari xelebrea da, oraintsu 65 urte bete dituena. Erromako bizitza sozialaren joan etorriei so eman du bere bizitza guztia. Filma harriagarria da, umorez eta gehiegikeriaz lepo dagoena. Dotorea, magnetikoa eta polita. Atzerriko filma onenaren Oscar sarirako izendatua dago eta ‘La vida de Adele’ frantsesarekin batera faboritoenen artean kokatuta. Hori gutxi balitz Zine Europarraren hainbat sari jaso izan ditu jada, filma eta zuzendari onenaren sariak eta ingelesez ez den filma onenarentzat Urrezko globoa jaso baititu, hurrenez hurren. Larunbat arratsaldeko zazpi eta erdietan, igande gaueko 10etan eta astelehen iluntzeko zortzi eta erdietan ikusi ahal izango dugu.\nAsteburuko bigarren proposamena Coen anaien azken lana da, ‘A propósito de Llewyn Davis’, titulukoa. Nueva York hiria, 1961 urtea, Llewyn Davis folk musikako abeslari gaztea da, musikatik bizitzen ahalegintzen dena goi musikan lekua egiteko xedez. Zorterik ez eta dirurik gabe, bere azken aukera Chicago hrira joatea da, musika ekoizle aberats batek antolatutako entzunaldian parte hartuaz. Harrapatzen zaituen horietako filma da, sakona eta benetakoa, zuzendaritza eta interpretazio lan bikainak dituena. Horrela izanda ere, bi izendapen txiki besterik ez ditu lortu Oscar sarietarako, nahiz eta Epaimahaiaren Sari Nagusia jaso izan duen Canneseko jaialdian. Larunbat gaueko 10etan eta igande arratsaldeko zazpi eta erdietan ikusi ahal izango dugu.\nHaurrentzako emanaldian igande arratseko 5etan, animazioko Rodencia y el diente de la princesa 3D titulukoa proiektatuko dugu. Rodencia baso bornean bizi da, non aparteko bizilagunak dituen. Rotex arratoien erregeak basoa inbaditzeko mehatsua egin du.\nArgibide gehiagorako ikus: Ermua Antzokiaren mirkositea


'Quim-en marrazkia', Patxuko Nice taldeak 4. diskoa aurkeztu dau - bizkaie.biz\n'Quim-en marrazkia', Patxuko Nice taldeak 4. diskoa aurkeztu dau\nBizkaie! 2020-02-27 12:29 Musikea\nEsnatu da kantuaren bideoklip ofiziala.\nPatxuko Nice | Ikusi handiago | Argazki originala\nQuim-en marrazkia gaur aurkeztu dabe Donostian. Patxukok eta Jon Mari Beasainek abiarazotako proiektuak oinarri sendoagoak ditu diskotik diskora nahiz eta taldekide batzuk sartu eta beste batzuk urten daben taldearen sorreratik. Patxuko Nice taldeak (Hondarribia, Gipuzkoa, 2012) musika urtenbide barriak edo posizionamendu eta kokapen musikal altruistak izan zituan buruan musika ibilbideari hasierea emoterakoan.\nEgun, ondokoak dira taldekideak: Sergio Ordóñez Patxuko, abeslaria; Eneko Fernández: batería; Ibai Larralde: guitarristea; Alejandro Terrones: bajua; Jon Mari Beasain: guitarristea, koruak eta tekladuak; eta Quim Moya: irudiak eta ilustrazinoak.\nPatxuko Nice taldeak (Hondarribia, Gipuzkoa, 2012) musika urtenbide barriak edo posizionamendu eta kokapen musikal altruistak izan zituan buruan musika ibilbideari hasierea emoterakoan.\nPatxuko Nice taldearen laugarren diskoa 2019aren amaieran eta 2020ko urtarrilean grabau eta nahastau dau Pello Gorrotxategik Ereñotzuko Aieka estudioan. Masterizazinoa, barriz, 2020ko zezeilean Jonan Ordorikak egin dau Mamia estudioetan. Ondoko laguntzaileak izan ditu diskoan: Txus Aranburu: tekladuak (Aukera bakarra, La huella, Manifestu emozionala). Oskar Benas: koroak eta perkusinoa (Esnatu da, La huella, Escarcha) eta musikea eta letrak Patxukogaz batera Esnatu da abestian. Ohiana Rodriguez: tekladuak (Esnatu da, Escarcha). Oier Guillan: errezitazinoa (Manifestu emozionala) eta letrak (Manifestu emozionala, Biok garen mundua). Amagoia Gomez: berbak (Aukera bakarra). Juan Carlos Ordoñez: berbak (La huella). Ernesto Villar: berbak (Ezinean). Raul Artieda: berbak Patxukogaz batera (Tiemblan los abrazos). Quim Moya: diseinuak, irudiak, marrazkiak.\nPatxuko Nice taldearen laugarren diskoak (Quim-en marrazkia) eragin handi bi daroaz kantuen ezaugarrietan. Pop leuna reggae soinuakaz nahastauta. 1980ko hamarkadako aztarna nabarmenak dira kantuen kontzeptuetan: Soul eta funk eraginak dagoz Aukera zoragarria abestian. La huella reggae geldoaren sinonimoa da eta Tiemblan los brazos abestiari antzeko lurrina emon deutsie. Barrukotasuna da girorik sentikorrena Patxuko Nice taldeak samur helarazoko deuskun maminaren argia. Umiltasun musikalagaz jositako pop doinuak reggae zaparradakaz bustita. Baina horren guztiaren gainetik beste bereizgarri bat gordeten dabe gitarretan, Itoiz taldearen reggae gitarren usaina barruraino daukie sartuta eta, funtsean, hor dago Patxuko Nice taldearen ekarpena.\nDagoeneko 10 urte dira pintura ikuskizunak eskaintzen ditudala kontzertuetan, munduan zehar bidaiatzen eta jaialdi handietan, eta agertoki bakotxean Patxukok kantetan eban bitartean margotu neban lehen eguna gogoratuz. Eta nerbio horreek, oraindino agertzen dira. Eta zuzeneko magiko horretatik, segurtasun\nezaz, inprobisazinoz eta plazerrez betea, sortu ziran Patxuko Nice taldeari egindako azalak. Pintura akrilikoa, trazu libreak, kolore biziak eta arte-adierazpenagazko konfidantza mailea. Eta kantautako emozinoetan bizi dan personaia bat sortzen da.\nPintureagaz edo musikatik abiatutatako pintureagaz lotutako musikea... Ez bata eta ez bestea. Artista legez Sergio Patxukogaz sortzeko aukerea pribilegioa izan zan personeagaz konpartidu ahal izatea, eta artistea, barriz, izugarri miretsia. Eta intensidade horretatik, oso erraz sortu zan arte bisualaren\neta musikearen arteko loturea, izan be, barriketaldi etereoetan eta errespetuzko isiluneetan konpartidutako denporeak ateak edegi eutsozan gure unibersoei kolorea eta formea emoteko mundu bati; horreek abentura handi baten konplize bihurtu gintuan eta gainera irudien jarraipena dago, hori da Patxuko Nice taldeagaz dodan loturea.


Hasiera > MODA>SOINEKOAK> ‘LIGI’ ALBOKO KREMAILERA DUEN SOINEKO LABURRA\nSafari inspirazio berrituko soineko funtzional eta urbanoa. Mahuka indartuak, estilizatzen duten pintzak, leporainoko kremailera; jantzi berezia da.\n- Mahuka luzeko soinekoa\n- Hegalak dituen lepoa\n- Itxiera kremaileraduna\n- Alboetako poltsikoak\n- Gerriko faltsua\n- Beltza, urdina eta grisa eskuragarri\nEkialdean inspiratutako soineko hau linea zuzenekin diseinatuta dago, geometriaren leitmotivari jarraiki. Kontrastean dituen apaingarri biziek egitura ematen diete sorbaldei eta gerria markatzen dute, gerriko-efektua sortuz. Azken xehetasuna eskotean duen hegal berezia da, oso ondo ematen duen efektu gurutzatua sortzen duena. - Mahuka luzeko soineko...


kritiken hemeroteka » Badakit zertaz ari naizen: sorpresak sistemaren akatsak dira\n« Dekolonizazio ariketa |\nGelditu zaitezte gurekin bigarrena ere irakurri nion, baina ez nuen iruzkindu, hau da, ez nintzen taxuzko kritika egitera iritsi. Ez nuen betarik izan, nonbait. Izan ere, bigarrenean ere, bi bider irakurri behar nuela sentitu nuen… Pentsatu nuen. Aipamen soil bat egin nion, euskal idazle batzuen beste libururekin batera.\nNonfuture baten aurrean, etorkizun frustratua duzu nirea. Nork bere mundua bizi du, bistan da. Idazle honen protagonisten munduan ez dago —bizi gaituen geruza mediatiko izugarri azpian— “gure” mundu “pastel” honen gainean ipini dugun krema goxorik, are gutxiago, ez digu Teleberrik legez, mundu honetako “pasteleoa” itxuratzeko gindarik eskaini ere.\nZergatik Teleberri idatzi dudan, Gaur egun izanik? Izan ere, Teleberri hedabideek —oro har eta orobat— eskaintzen duten errealitatearen fotokopia txar bat da, eta Gaur egun berriz, Teleberriaren simulakro motza eta mugatua. Barkatu, zirkuluan barrena noala, labirintoan sartu naiz, baita lerratu ere.\nAna Malagonen mundu irrealaren paisaia —erreala esan dezadan, objektiboa izan aldera— nagusiki osatzen dutenak pertsonaiak dira. Babes kopia ipuina hartu dut ipuin horien lagin modura eta haiek agertzen diguten mundu berria lagin gisara ekarri ere.\nKristobal Kolon heldu zait gogora. Mundu berri hau ez ote den —tira, ipuin hauek erakusten dutena, erran nahi dut— Amerika deskubritu osteko hondarrak. Gogoratu liburuaren azalaz. Mahai gainean dituzu gure etorkizunaren bizi-hondarrak. Aurrera egin aitzin, galdera bat: “Ipuin” izena ez al da apur bat distortsionatua mundu apokaliptiko honetan?


Begiurdin: May 2011\n2011(e)ko maiatzaren 31(a), asteartea\nNuklearratik at, energia berrien aldarrikapena\nMaiatzaren 30ean, Alemaniak bere azken erreakzio nuklearra 2022an hetsiko zuela iragarri du.\nJaponian iragan hondamen izugarriaren ondorioz eraman gogoeta, baita ere jadanik Angela Merkelek programatutako politikaren emaitza.\nDinamarkak nuklearraren uztea erabaki zuen 1985ean, Suizak 2011ko apirilan eta orai Alemaniak. Italiak ez du erreaktorrik, Portugalak ere ez. Zer ari da ba Frantzia?\nGure politikariek eskualden arteko energiaren dependantzia azpimarratzen dute halako erabakia ez aintzat hartzeko. Zenbakiak nahas-mahas erabiliz itotzen gaituzte eta lokarrarazten, nuklearra ezin dela Frantzian utzi frogatzeko.\nGreepeacek politika kargudunen erranak analisatu ditu artikulu interesgarri honetan.\nAlemaniak, Suizak eta Dinamarkak hartu erabakiak ez dira utopikoak, frantses agintariek sinetsarazi nahi daukuten gisan. Borontate eta nahikari politika azkar bat erakusten digute, gure agintariek gaur egun ez dutena! ez dira "grenelle de l'environnement" errespetatzeko gai izan ere!\nStéphane Hesselen "Indignez-vous" (hasarretu zaitezte!) liburuxkaren ondotik, haserretuen mugimendu pazifikoa hedatuz doa, orearen altxagarri.\nNi ere biribilketa dantza honetan sartuko naiz, mundu ero honen zentzugabekeriak salatzeko eta aldarazteko!\nHuna azkenik Greenpeace-ren bideoa, erabiltzen ditugun energietaz:\n2011(e)ko maiatzaren 21(a), larunbata\nMaddi Zubeldia eta Arin korua\nHara zer zen handiz iragarria Donibane Lohizuneko karrikan emanak zeuden afitxetan.\nEta maiatzaren 20ean, Maddik lehen aldizkoz kantatu du eliza ospetsu honetan, nunbre handian bildurik zagon publikoaren aitzinean:\nErrepertorio berria eskaini zigun, Urriska deitu kantuarekin hasiz, Aldude aldeko mendiak inspiratu dizkion hitzak irlandes aire batean emanez, musikari adixkideak lagun: (ezkerretik eskuinera) Arkaitz Miner, Txomin Arizaga, Xano Urchegui eta Mixel Biscay.\nAhots bikaina, interpretazio sarkorra, musikari fin-finak, ageri zen taldea lan ta lan ari dela publikoari ahalik eta eskaintza hoberena oparitzeko.\nArrats horretako menua ez zen makala! Lehen plata ona bezain bikaina honen ondotik, plata mordoxka eskainia izan zaigu, Arin gizon koru famatua:\nArrakasta gaitza bildu du, beti bezala, Donibane Lohizunen erroak barna dituenaren koruak. Tokiko football taldearen historiari hestu lotua, eta Andoni Zubeldiak maisuki gidatzen duena!\nDeserta, bi taldek bildurik eman digute, Xabier Leteren kantu batekin:\nEskerrak kantari guzier eman digutenaren gozamenarentzat,\nbihotzari fereka egiteari konparatzen dutana!\nEnetako zerbait berezi dauka eliza honek. Haurtzaroan eta gazte denboran, elizkizunak bertan segitu ditut ama eta ahizparekin, lehen alkietan jarririk. Izan elizkizunetako edo kantu ta musika ikusgarrietako, dotorea da, hasteko akustika mailan.\nKantuz hasi eta kantuz segitu dugu Majestic ostatuan, denak elgarrekin. Eta sorpresa bat ukan dugu Arkaitz Miner-en bitartez gure artean zagon Johanna amerikano kantaria kantuz hasi zaigularik:\nAh badira momentu batzu!\nBloga honek eguneroko kronika arruntak biltzen ditu, gai batetik bestera loturarik gabe lerrokatzen ditudanak, (batzuetan nagoelarik zein funtsa duten eta behar ote dutan segitu!).\nBaina hautemazue! Batzuetan arrunta deitzen diogun hura ez da hain hala!\nMomentu bakoitza osoki gozatzea, bere betean, arno xorta edo plata on bat preziatzen den bezala, hauxe ba bizi sekretu gakoa!\nAgur eta on dagizuela!\nEgilea: Maite Deliart ordua: 01:47 iruzkinik ez:\nHerri Urrats 2011 badator!\nJazkoaren argazkiei behako bat emateko okasionea!\nEskainiak izan ziren kantaldietan Pil-Pil taldean Alexandre Bordagarai (ezker kantuz, geroztik zendua) berriz ikustea hunkigarria izan zait...\nAgur eta ohore zuri\nHerri Urrats, 1984 urtetik hona hori dena da: besta herrikoia, euskal bihotza eta arima kantuz eta dantzan...\nZapata onak eman, aterkia (euri ala iguzki, berdin du!) hartu,\nSenpereko lakura hizkuntza sustengatzera,\nHeldu den igande arte!!!\nEgilea: Maite Deliart ordua: 10:57 iruzkinik ez:


Munduko diseinurik onena duen taberna - Arrasate - Goiena.eus\nMunduko diseinurik onena duen taberna\nUbane Madera 2016-11-04 13:50\nBlue Wave kokteleria Bartzelonan dago.\n"Apurtzeko puntuan dagoen olatua irudikatzen du; ñabarduraz eta distiraz betetako itsas giroan barneratzen ditu bezeroak"; efektu hori lortu nahi zuten Blue Wave kokteleriaren diseinuarekin Natali Canas del Pozo arrasatearra kide duen El Equipo Creativo arkitekto taldeak.\nBartzelonan dago, OneOcean Port Vell-en; itsaso gainean dagoela dirudi taberna-jatetxe alorrean munduko diseinurik onena duen kokteleria: Blue Wave Bar. Best Overall Bar (Guztion artean onena) eta Best Europe Bar (Europako tabernarik onena) sariak eskuratu berri ditu haren diseinuaz arduratu den El Equipo Creativo akitekto taldeak, Restaurant and Bar Design Awards sariketan, Londresen.\nMunduko 70 herritako 1.000 proposamenen artean nagusitu da itsasoko olatuak eta giroa inspirazio-iturri dituen diseinua. Eta berau landu eta garatu duen hiru lagunez osatutako ekipoan debagoiendar bat dago: Natali Canas del Pozo (Arrasate, 1975).\n"Zeramika erabili dugu oinarrizko material modura, Mediterraneoarekin zuzeneko lotura duelako. Cumella etxearekin batera diseinatuta, zazpi urdin tonu eta hainbat akabera desberdin dituzten piezak erabili ditugu; maskor formadunak, besteak beste. Espazio txikia duen taberna da, ur bazterrean dagoena, tutu itxurarekin, hortik etorri zitzaigun apurtzear dagoen olatua irudikatzeko ideia", kontatu du Natali Canas del Pozok.\nGastronomia eta diseinua\nEl Equipo Creativo arkitekto taldeak Bartzelonan du egoitza. 2010ean hasi zuen ibilbidea, Ferran eta Albert Adriaren Tickets jatetxea diseinatzen. Harrezkero, gastronomiarekin zerikusia duten espazioak diseinatu dituzte, batik bat. "Gastronomian gero eta gehiago baloratzen dute diseinua. Jatetxeetan ahalegintzen dira bezeroendako esperientzia bakarra ez dadin bakarrik jatekoa izan, baizik eta jatetxea bere osotasunean, eta, zentzu horretan, diseinuari garrantzi handia ematen diote", esplikatu du taldeko sortzaile eta bazkide Canas del Pozok. Iruñean, Berlinen, New Yorken eta Bartzelonan egin ditu, besteak beste, arkitekto ikasketak. Azken urteotan Kataluniako hiriburuan bizi da eta han lan egiten du.


150 urte igaro dira 1871 Parisko Komuna eratu zenetik. Bi hilabeteren buruan komuneroak jazartu eta eraikin ugarik su hartu zuten. Agintariek pétroleuse deitzen zieten emakumeen egotzi zieten suteak pizta petrolioa erabilita. Ehunka atxilotu zituzten, eta asko epaiketarik gabe hil. Baina zein ziren? Egitan beraiek eman zioten su argien hiriari? Ze lortu nahi zuten Versaillesko kontserbadoreek emakume haien kontra eginez?\nEzkerrean, Tulleries jauregia sutan 1871ko maiatzaren 24an. Eskuinean, ‘pétroleuse’ baten karikatura, urte bereko uztailean banatutako postalean. (arg.: Léon Sabatier eta Albert Adam / Bernard)\nParis, 1871ko martxoaren 28a. Herritarrak altxatu eta hamar egunera, Parisko Komuna eratu zen, langile klasearen lehen gobernutzat jotzen dena. Loialistek Komuna gogor erreprimitu zuten eta, bi hilabete eta gero, maiatzaren 28an, gobernua bertan behera geratu zen. Maiatzaren azken aste horri Aste Odoltsua esango zioten: milaka komunero atxilotu zituzten, edo epaiketarik gabe exekutatu. Eta liskarretan Parisek su hartu zuen.\nSute horien errua nagusiki pétroleuse edo Komunaren aldeko emakume piromanoei egotzi zieten. Suteak pizteko petrolioa erabiltzen omen zutelako esan zieten horrela. Komunaren amaieran ehunka atxilotu eta Versaillesera eraman zituzten bertan epaitzeko; beste asko epaiketarik gabe hil zituzten. Eta hurrengo hilabetetan hiriburuan likido erregaiak saltzea debekatu zuten, emakume petroliozaleek beren jardunari berriro heldu ez ziezaioten.\nProsper-Olivier Lissagaray (1838-1901) gertatutakoaren lekuko izan zen eta Komunaren kronika idatziz jasota utzi zuen. Hauxe idatzi zuen ustezko su-piztaileei buruz: “Gaizki jantzitako edozein emakume, esne-marmita bat edo botila huts bat zeraman edozein, pétroleuse-tzat jotzen zuten, arropak indarrez erauzten zizkioten, hurbilen zegoen hormaren kontra jartzen zuten eta hantxe bertan tiroz hil”. Beraz, kronikalariak hasieratik bertatik jarri zuen zalantzan emakume haien erruduntasuna. Baina Lissagaray sozialista iraultzailea zen, komuneroa, eta, hortaz, bere ikuspegi “lerratua” ez zen luzaroan aintzat hartu. 1870eko hamarkadan bertan Maxime Du Camp idazleak Komunaren kronika “objektiboagoa” argitaratu zuen eta hor ere pétroleuse-en parte-hartzea ukatu zuen. Baina mitoak hazten jarraitu zuen.\nXX. mende bukaeran, Komunari buruzko dokumentazioa desklasifikatuta, historialariek sakonago aztertu ahal izan zuten pétroleuse-en fenomenoa, eta aurreko mendean Lissagarayk esandakoa berretsi zuten. Besteak beste, Robert Tombs eta Gay Gullickson aritu ziren dokumentazioa aztertzeko lanean eta ez zuten topatu pétroleuse-ek suteren bat piztu zutela frogatzen zuen kasu bat bera ere. Komuna amaitutakoan Versaillesen epaitutako ehunka emakumeetatik soilik gutxi batzuk kondenatu zituzten, guztiak komunaren aldeko ekintzengatik, baina bat bera ere ez suteekin lotuta. Aste odoltsuko sute haien erantzukizuna gatazkari berari eta, beraz, bi aldeei egozten zaie nagusiki gaur egun.\nGullicksonen ustez, pétroleuse-en mitoa Versailleseko politikarien propaganda kanpainaren parte izan zen. Komunaren erreformen aurkako keinua zen, aste gutxi haietan hartutako zenbait neurrik emakumeen egoera zertxobait hobetzen zutelako. Garaipen praktikoa kaleetan lortzeaz gain, garaipen morala ere nahi zuten kontserbadoreek, emakume komunero barbaro eta suntsitzaile haien gainetik.\nKanal hauetan artxibatua: Parisko Komuna | Pertsekuzioa eta bazterkeria soziala | Indarkeria matxista | Denboraren makina | Paris


Nelson konderria (Virginia) - Wikipedia, entziklopedia askea.\nNelson konderria (Virginia)\n37°47′N 78°53′W / 37.79°N 78.88°W / 37.79; -78.88Koordenatuak: 37°47′N 78°53′W / 37.79°N 78.88°W / 37.79; -78.88\n1.219,51 km2 (%99.27)\n8,93 km2 (%0.73)\nNelson konderria (ingelesez: Nelson County) Virginiako konderri bat da, Ameriketako Estatu Batuetan. Hiriburua Lovingston da. 2010eko zentsuaren arabera 15.020 biztanle zituen, Nelson kilometro koadroko azaleran.\nNelson konderriak 1.228,44 kilometro koadro ditu. Horietatik 8,93 ura dira. Beste 1.219,51 lurra dira. Biztanleria dentsitatea 12,23 da.\n2010eko zentsoan bizi ziren 15.020 pertsonetatik 12.742 txuriak edo hispanoak dira. Horietatik hispano edo latino kategorian 459 dira. 1.941 beltzak edo afroamerikarrak. 43 amerikar natiboak ziren eta 4 Hawaii edo Pazifikoko irletako natiboak. 66 asiarrak ziren. Bestelako arraza bat kategorian 23 biztanle daude. Bukatzeko euren burua arraza bat baino gehiagotan 201 pertsonek kokatzen zuten.


gabonak euskaraz | Euskara\nTag Archives: gabonak euskaraz\nMundua bukatu bada, ez irakurri mezu hau! Bestela… Zorionak!\nHasi da atzerako kontaketa. Badator 2013a. 13 zenbakia zenbaki madarikatua dela sinetsi izan da. Lehendabiziko oztopoa, ordea, gainditu dugula dirudi, munduaren amaiera ez baita errealitate bilakatu. Kontuak kontu, Euskararen blog honetan datorren urteari irribarre egin nahi diogu, eta, horregatik, euskarazko zorion mezuak biltzeari ekin diogu, eta nola bestela, guk ere geure zorion mezu propioa egin dugu zuontzat guztiontzat, bihotzez eta betiko legez, euskara maitatuz. 🙂\nZorion mezuen inguruko lehiaketa ugari egiten diren Gabonak hurbildu ahala. Horietan bat aipatzekotan, Azkue Fundazioak egiten duena. Sare Sozialen bitartez egin ohi dute ekimena, eta euskal erabiltzaile asko dira euren zorion mezuak bidaltzen dituztenak. Horietako batzuk aukeratu ditugu:\nNahiz eta aste honetan Maiek mundua bukatuko zela uste, abenduaren 21etik aurrera onena etortzeko dala uste dot eta hori opa dizuet!\nRafael Conde Martin\nGabon Zoriontsuak eta Urte Berri Ona Opa Deutsuet Denori. Euskal Herritik mundura zabaltzen den irrintzia. Aiaiaiaiaiaiaiaiaiaiaiaiiiiiiiiiiiiiiiiiiiiiiiiiiiiiiiiiiiijijiji!\nIvan Ivan P. OftheRiver-ek, berriz, gutun ederra partekatu du:\nUrtero errepikatzen diren euskarazko zorion mezuak, berriz, ondorengoak dira:\nGabon Zoriontsuak eta Urte Berri On!\nUrte Berri On eta Zorionak!\n2013 urte zoriontsua opa dizut!\nZorionak eta Eguberri on!\nEta besteik ez, lagunok. Besarkada handi bat guztiontzat, eta badakizue, Gabonetan ere EGIN EUSKARAZ!!!! 🙂\nThis entry was posted in Euskara ikasi and tagged 2013, eguberriak, gabon mezuak, gabonak, gabonak euskaraz, zorion mezuak on 21 December, 2012 by Alicia San Juan.\nEuskarak eta ilargiak Gales argitu dute urte berria hastearekin batera\nEuskara protagonista izan da egunotan non eta Galesen! Bertako ikasle batzuk Ken Zazpi taldearen “ilargia” kantua abestu dute, eta nola ez, Euskal Herri osoan izan du ohiartzuna, baita Euskaldunok Euskaraz orrialdean arrakasta izan du. Ekimen honen nondik norakoak aztertuko ditugu, eta euskal internauta #sexyenak nortzuk diren errepasatuko dugu zuekin guztiokin. Baina aurretik… URTE BERRI ON EUSKALDUN! 🙂\nMaiz entzun ditugu etxean, kalean, parrandan…“Zuretzat, ilargia, lapurtuko nuke gauero…”? Eñaut Elorrietaren hitzak. Ba oraingoan Euskal Herritik haratago joan dira hitz horiek, eta Galesko hainbat ikasle Ken Zazpiren “Ilargia” kantua abesten ikusi ditugu aste honetan. Zazpi urte igaro dira kanta hau lehenengoz entzun zenetik, eta orain, Iñaki Pierolari esker, kantua Galeseko gazteen artean entzuten da. “Gezurra ematen du”, esaten zigun Mitte Galdeanok. Endika Cerezak, berriz, “Gexei ga euskaldunak!”, zihoen. Guztiok ere harrituta geratu gara ikusitakoarekin. Euskaldunon ilargiak Gales argitu du; Ainere Ortegak esaten zuen bezala…. “Zelako pasada!”. Hunkigarria, benetan, Iñakik egindako lana. Zorionak!\nEuskaldunok ez dugu ospe onik izan ligatzeko orduan, sexy hitza entzuten dugun bakoitzean, ordea, gure bihotzak piztu egiten dira. Euskal Internauta sexyena ezagutzeko asmoz, #sesisesi ekimena aurkeztu genizuen horman. Aurretik Joxe Rojasek sarean inkesta bat abiatu zuen eta bolo-bolo zabaldu zen Twitter bidez.\nHizkuntzarekin jolas egiteko helburuarekin, berriz, Euskarazko Palindromo Lehiaketan parte hartzera gonbidatzen genizuen esteka honekin. Oraindik garaiz zabiltzate, otsailaren 15ean izango baita lanak bidaltzeko azken eguna. Badakizue, euskararekin eta euskaraz ondo pasa nahi izatera, ez galdu aukera!\nEta honekin batera, beste ekimen interesgarri baten berri eman nahi dizuegu. Izan ere, aste honetan Ni Euskalduna-k euskaldunon txokoan parte hartu du eta euren bideobloga eta Facebooka partekatzeaz gainera, gure herrien historia eta sentimenduak konpartitzeko gonbitea luzatzen zigun. Bideo honetan “gure aiton-amonek kontaturikoa ikus dezakezu”, esaten zigun, eta laster “gure aiton-amonen kanten bideo bat ikusi ahal izango duzue 😉”. Irrikaz gaude ikusteko.Esker mila!\nGabonak egun ederra izaten dira plan ezberdinak egiteko izan lagunekin edo familiarekin. Hori dela eta, eguberriak gerturatzen ari zirela eta hainbat kontu ekarri genituen Euskaldunok Euskaraz orrialdera. Batetik gabon gauean Euskal Kantuen Gaua 2011 ikustea animatzen genizuen, euskal kantuak entzunez, gau ederra pasatzeko.\nBestetik, eta egun hotz eta euritsuetarako, euskarazko filmak online eta doan ikusteko aukera zegoela jakinarazten genizuen. Josune Arestik pozik irakurri zuen albiste hau. “Eskerrikasko informazioagatik. Orokorrean nire ustez Euskarazko filmak oso ondo eginak daude eta nik behintzat gustuko ditut”, esaten zuen. “Izarren Argia”, “Aupa Etxebeste” edo “Kutsidazu bidea, Isabel” bezalako pelikulak aipatzen zituen. Badakizue, horiek eta beste asko ikusgai dituzuela.\nEta bi hitzordu musikal. Iparraldeko kantuak gustuko dituenarentzat, Baionatik Bilbora jaialdia ikusteko deia egiten genuen. Gainera, Xabier Lete Gogoan kantaldia online ikusteko aukera eskaintzen genizuen, bertara joaterik izan ez duenarentzat. “Benetan handixe zinen eta zara Xabier. Gogoan zaitugu.”, zihoen Unai Agirrek euskaldunon horman.\nSantiago Gangoitiak eta Josune Arestik ere gurean parte dute Urte Berri On esanez. Atzo kontatzen genizuen bezala, 2012rako asmo bat dugu, Euskaldunon Euskaraz Facebooka handiatzea eta nola ez, euskara sustatzea. Korrika 17k ere, euren orrialdea partekatzeaz gain, gauza bera eskatzen zion urte berriari; “Euskara ikasten, maitatzen, erabiltzen duten EUSKALAKARIak gure orrialdean elkartzea”. Eta Ugaitz Iturberen hitzek, agur esango diogu gaurko postari: “Astindu mingaina euskalakari!!!”. Pozik bizi! 🙂\nThis entry was posted in blogak, ekimenak, kilometroak, sare sozialak, teknologia and tagged baionatik bilbora jaialdia online, euskal internauta sexiak, euskal kantuen gaua, Euskarazko Palindromo Lehiaketa, gabonak euskaraz, ilargia galesen, korrika17, xabier lete gogoa on 12 January, 2012 by Alicia San Juan.


Ingalaterran eta Galesen patata-ekoizleek Holandako hazi-patata inportatzeko baimena dute - Potatoes News\nIngalaterrako eta Galesko laborantzako nekazariek holandar hazi-patata zuzenean inportatzea posible da. Hori da Holandako Elikagaien eta Kontsumo Produktuen Segurtasun Agintaritzak (NVWA) ondorioa NAOk eskatu ostean.\nAipatutako herrialdeetako ekoizleek hazi-patata lokalean merkaturatzeko baimenik ez duten baldintzapean dago, Britainia Handiko Ingurumen, Elikadura eta Landa Gaietarako Ministerioak (DEFRA) jakinarazi duenez. NVWAk ondorio hau NAOk eta bere kideek emandako informazioan oinarritzen du. Hala jakinarazi dute NAO hazi-patatetarako idazkariak eta Jan Gottschall politika espezialistak Potato World webgunean.\nHerrialdeko dokumentua egokituta\nNVWAk duela gutxi egokitu du herrialdeko dokumentua egindako kasu eta galderen arabera. Dokumentuak dio, besteak beste, hazi-patatak hornitu ahal izango zaizkiela beraiek inportatzaileak diren ware-patata-ekoizleei. Inportatzeko ziurtagiri fitosanitarioa behar da, non, besteak beste, hazitako patatak usteldura eta usteldura marroirik gabe daudela adierazi behar du.\nBeste baldintza bat da inportazio zuzena Ingalaterrako iparraldeko eremu babestuan soilik posible izatea, landatuko den azalera 0.1 hektarea baino txikiagoa bada. Inportazio zuzena ere posible da hasierako patatak landatzeko. Zuzeneko inportazio-araua ez zaio aplikatzen Eskoziari. Mahastizainek araudiaren arabera merkaturatu diren hazi-patata bakarrik landatzea onartzen dute 'Hazi-Patata (Eskozia) 2015eko Araudia' . Ez da hori mahastizainaren zuzeneko inportazioen kasua.\nErresuma Batuaren baliokidea\nGainera, Erresuma Baturako (Erresuma Batua) esportazio arruntetarako, DEFRAk jatorrizko herrialdea (Herbehereak) Erresuma Batuaren baliokidetzat aitortu behar du. Orduan, Herbehereek Erresuma Batuko hiru herrialdeen legedia bete behar dute. NAOk eskatuta, NVWA Holandako haziak Ingalaterrako, Galesko eta Eskoziako "Hazien Patataren Araudia" betetzen duten ikertzen ari da. Oraindik ez dago honi buruzko behin betiko erantzunik. Herbehereek eskaera bat aurkeztu dute Brusela bidez.• Irakurri ere: Schoutenek irtenbide bat nahi du britainiarrekin hazien patata merkataritzarako\nEuropar Batasuneko (EB) hazi-patata Erresuma Batura esportatu ezin izatea, salbuespen aukeraz gain, brexit-aren ondorio da. Erresuma Batua hirugarren herrialde bihurtu da horrela. Europako Batzordeak iritzia ematen du Europako legediak hirugarren herrialdeetako hazi-patatentzako merkaturako sarbidea ez dela onartzen duela, Erresuma Batua barne.\nHorregatik, Erresuma Batuak mugak itxi zizkion EBko hazi patatari 1eko uztailaren 2021etik aurrera. NAOren eta beste erakunde batzuen lobby intentsiboa izan arren, Europako Batzordea ez dago dosier honetan parte hartzen, Gotschall-ek jakinarazi duenez.\nBrexit-ak EBri Erresuma Baturako esportazioen laurdena kostatzen dio\nBrexit-ak larriki eten du Europar Batasunaren (EB) eta Erresuma Batuaren (Erresuma Batuaren) arteko merkataritza. Azken urtean, EBtik Erresuma Batuko inportazio guztiak ia laurden bat jaitsi ziren (ehuneko 24.8), eta EBrako esportazioak, berriz, % 13.1. Hori ageri da Europako Parlamentuko Nekazaritza Batzordeari egindako txosten batean. Europako enpresak esportazioen galerak jasaten ari dira dagoeneko Erresuma Batua EBtik irteera , fitosanitario eta albaitaritzako aduana kontrolak oraindik ezarri gabe dauden bitartean.\nHerbehereetako eurodiputatuek hazi-patataren esportazioari arreta jartzen diote. Herbehereek urtean 18,000 tona baino gehiagoko merkataritza bizia zuten. Hori orain erabat isilik dago. «Ezin behar dira elkarren estandarrak aintzat hartu», esan zuen Bert-Jan Ruissen eurodiputatuak (SGP). "Eta gero konturatzea 2021a trantsizio-urte bat besterik ez zela". Ruissen beldur da benetako ondorioak datorren urtean baino ez ote diren sumatuko. Ondoren, inprimakiei buruzko egiaztapen fisikoak eta eskakizunak hasten dira.\nBritainia Handiko gobernuak nekazaritzako produktu gehienen ziurtagiri-eskakizuna zorroztuko du urtarrilaren 1ean. Baldintza berriak 1ko uztailaren 1etik azaroaren 2022era bitartean sartuko dira indarrean. Erresuma Batura esportatzen duten nekazaritzako elikagaien ekintzaileek Erresuma Batuko inportatzaile bat edo bere Erresuma Batuko instalazio propioa beharko dute ziurtapena antolatzeko. Salbuespen bat Ipar Irlandarekiko merkataritzari dagokio.\nErresuma Batuko inkesta batek erakutsi du lau inportatzaile txikitatik bat bakarrik dagoela berehalako aldaketetarako prest, eta zortzi inportatzailetik batek esan zuen ezin zutela kontrolak ezartzeko prestatu. Dagoeneko jakina da Britainia Handiko aduanek ez dutela beharrezko langilerik prestatu ere egin eta haien ekipo informatikoen software-programak ez direla Europako sistemekin bateragarriak.\nTags: merkatuanPatata hazleakpatata hazien sektoreapatata


Gure proiekzioak | rufino iraola garmendia\nUN AMIGO ME ACONSEJA HACER UN CAMINO INTERIOR: →\nPublicado el enero 28, 2016\tpor kafarnaum\nFacebook-en irakurri dudan komentario batek bultzatu nau gaurko artikulu hau idaztera. Ana Prado da protagonista, Katalunian ikasten hasi den ikasle galiziarra, a Coruñakoa.\nOndo hitz egiten du Katalunian izan duen harrerari buruz, aurreiritziz beterik eraman duen “motxila” hustu ondoren. Bere ustez, arrazoi sendoak ditu horretarako: «Gauzak ez dira niri esan didaten eran; kanpotik iritsarazten dizkiguten kontuak oso ezberdinak dira errealitatearekiko. Kataluniarrak ez dira itxiak eta erradikalak. Auzoan, beste bat gehiago naiz; unibertsitatean segituan jaso ditut ikaskideen mezuak laguntza eskainiz. Katalanez ba al dakidan galdetzen didate, eta ez dute problemarik gaztelaniaz mintzatzeko, nahiz eta gero eta eragozpen gutxiago dudan ulertzeko, eta nik oso begi onez ikusten dut beren hizkuntzarekiko hemen daukaten estimua».\nPoztekoa da norbait munduko beste edozein lekutara joan eta han ondo hartu dutela jakitea. Horregatik, positiboa da Galiziatik Kataluniara joandako neska ikaslearen testigantza. Nahiz eta ez den faltako gaztelaniazko esaerak dioena gogoratuko digunik: “Cada cual cuenta la feria según le va”.\nAdibide ona da gure proiekzio mentalek errealitatea beste modu batean ikustarazten digutela ohartzeko. Ez dute adierazten besteek gurekin izan lezaketen portaera, baizik eta, batez ere, guk besteekin izango genukeena. Psikologoek diotenez –ez da nik asmatua–, beste batengan ikusten dugun zerbaitek geure onetik aterata ipintzen bagaitu, geuk barruan dugun problema proiektatzen baino ez gara ari. Inoren intolerantziak sutan ipintzen banau, hori gertatzen zait, jakinaren gainean ala oharkabean, neu intolerantea naizelako; bestela, asko erlatibizatu eta patxada handiagoz hartuko nuke. Gaztelaniazko beste esaera batekin amaituko dut paragrafoa: “Cree el fraile que todos son de su aire”.\nAdibide sinple bat jartzearren, Madrilgo Senatuan gaztelania ez den beste edozein hizkuntza onartu nahi ez duenak erraz sinetsiko du Katalunian gaztelania baztertua dagoela. Edo argudia lezake hizkuntzarik ahulenaren alde egiten den diskriminazio positiboa, inposizioa dela; agian, ohartu gabe jarrera horrek ekar lezakeela hizkuntza ahulen hori oraindik ere gehiago ahultzea. Askotan, legea aipatzen da horretarako, esanez: gaztelania derrigorrezkoa da; besteak ‘optatiboak’.\nBorondate ona dagonean, hizkuntzak ez dira inon problema: ez hemen eta munduaren beste puntan, aberasgarriak baizik. Eta beti izango da hobea bi jakitea bat jakitea baino.\nBai Horixe, DV: 160128\nEsta entrada fue publicada en 1 Artikulua/Prentsa y etiquetada 160128 BH. Guarda el enlace permanente.


Luke 11 (Basque (Navarro-Labourdin): New Testament)České uživatelské rozhraní\n10 Ecen escatzen den guciac recebitzen du: eta bilhatzen duenac erideiten du: eta bulkatzenbulkatzen duenari, irequiren çayo.\n11 Eta cein da çuetaric aitá, semea ogui esca badaquió, harribat emanen draucana? edo baldin arrainarrain esca badaquio, ala arrainaren lekuan suguebat emanen drauca?\n14 Orduan egotz ceçan campora deabrubat, eta hura cen mutumutu: eta guertha cedin, deabrua ilki cenean, minça baitzedin mutua: eta mirets ceçaten gendetzéc.\n18 Eta baldin SatanSatan-ere bere contra partitua bada, nolatan haren resumá egonen da? ecen badioçue Beelzebub-en partez campora egoizten ditudala nic deabruac.\n28 Eta harc erran ceçan, Baina aitzitic dohatsu dirade Iaincoaren hitzahitza ençuten, eta hura beguiratzen dutenac.\n32 NiniuacoNiniuaco guiçonac iaiquiren dirade iudicioan generatione hunequin, eta condemnaturen duté: ceren Ionasen predicationera emenda baitzitecen: eta huná, Ionas bainoagoa leku hunetan.\n34 Gorputzaren candelá, beguia da: beraz baldin hire beguia simple bada, hire gorputzgorputz gucia ere argui duquec: baina gaichto bada, hire gorputza-ere ilhun duquec.\n36 Beraz baldin hire gorputzgorputz gucia argui bada, parteric batre ilhunic eztuela: argui içanen duc gucia, candelác bere claretateaz arguitzen auènean beçala.\n37 Eta minçatu cenean, othoitz eguin cieçon PhariseuPhariseu batec barazcal ledin hura baithan, eta Iesus sarthuric iar cedin mahainean.\n44 Maledictione çuen gainean Scriba eta PhariseuPhariseu hypocritác: ecen monument agueri eztiradenac beçala çarete, eta hayén gainean dabiltzan guiçonéc ezpaitaquizquite.\n47 Maledictione çuen gainean, ecen edificatzen dituçue Prophetén thumbác, eta çuen aitéc hilhil vkan dituzte hec.\n48 Segurqui testificatzen duçue ceuroc çuen aiten obretan consentitzen duçuela: ecen hec hilhil dituzte, eta çuec edificatzen dituçue hayén thumbác.\n52 Maledictione çuen gainean Legueco doctorác: ecen eçagutzearen gakoagakoa kendu duçue: ceuroc etzarete sarthu içan, eta sartzensartzen ciradenac beguiratu dituçue.


SukalBerrik Gipuzkoako gastronomia sektorearen eraldaketa digitala bultzatuko du - Artikulua - Gipuzkoa ETORKIZUNA ORAIN\nSukalBerrik Gipuzkoako gastronomia sektorearen eraldaketa digitala bultzatuko du\nForu Aldundiak laster onartuko du 360.000 euroko laguntza-programa.\nForu Aldundiak laster onartuko du SukalBerri laguntza-programa, Gipuzkoako gastronomiaren sektoreko eragileen eta enpresen eraldaketa digitala bultzatzeko. Programak 360.000 euroko zuzkidura du, sektorearen balio kate osoa hartuko du kontuan, eta teknologia berrien erabilera eta berrikuntza integrala sustatu nahi ditu, haien eragina aurreratuz eta negozio eta kudeaketa eredu berriak definituz. "Tradizioa eta berrikuntza nahastea funtsezkoa izan da Gipuzkoa nazioartean ezaguna izateko bere gastronomiagatik. Programa honen bidez, enplegua eta aberastasuna sortzeaz gain, eta lehen sektorea bezalako beste jarduera batzuk bultzatzeaz gain, lurralde gisa proiektatzen gaituen jarduera bat indartzen lagundu nahi dugu", azpimarratu du Jabier Larrañagak, Ekonomia Sustapeneko, Turismoko eta Landa Inguruneko diputatuak.\nProiektuek lau arlo handitan berritzen lagunduko duten jarduerak jaso beharko dituzte: produktuak eta prozesuak, jasangarritasuna eta ekonomia zirkularra, banaketako eta logistikako sistemak eta negozio ereduak. Berrikuntza teknologikoak lehenetsiko dira, bereziki eraldaketa digitala eta enpresa prozesuei aplikatutako adimen artifizialeko tresnen erabilera, eta laguntza ekonomiko handiagoa emango zaie ETE-ei.\nHorrekin guztiarekin, Gipuzkoako gastronomia-ekosistemako enpresen eraldaketa digitala sustatu nahi da, bai ikuspegi teknologikotik, bai negozio ereduaren ikuspegitik, bai produktuak eta zerbitzuak sortzeko eta kontsumo ohitura berrietara egokitzeko ikuspegitik: jasangarritasuna, elikadura osasungarria, kontsumo modu berriak, kolektiboen behar espezifikoetara egokitutako produktuak … SukalBerriren laguntzak sukaldaritza jarduerara eta balio kateko beste eragile batzuetara zuzenduta daude, hala nola ekoizleak, elikagaien industria eraldatzailea, sektorerako ekipo profesionalen industria, osagaien industria, bai eta horrekin lotutako beste jarduera batzuetara ere, hala nola prestakuntza edo zerbitzu espezializatuak.\nAzken deialdietan bezala, Aldundiak ordainketa aurreratuak izateko aukera eskainiko du, ETEetan berrikuntza prozesuak errazteko. Prozesu horietako asko enpresaren barne baliabideekin finantzatzen dira, eta horrek kasu askotan berrikuntzaren norainokoa mugatzen du, itzulera ekonomiko seguruagoa eta hurbilagoa duten beste barne proiektu batzuen aurka lehiatu behar baita. Neurri honi esker, enpresetako lantaldeek alderdi teknologikoetara bideratu ahal izango dituzte beren ahaleginak, eta ez baliabideak erakartzeko finantza-izapideak edo izapide burokratikoak egitera.\nLarrañagak adierazi du eraldaketa digitala "funtsezko palanka dela gure ekonomiaren lehiakortasuna indartzeko eta gure etorkizuneko ongizatea bermatzeko. Hori begi-bistakoa dirudi industriaren eremuan, baina ia jarduera ekonomiko guztietan izaten da horrela, baita gastronomian ere. Horregatik, jarduerari eta enpleguari eusteko eta krisiaren eragina arintzeko koiunturazko neurriak hartzeaz gain, etorkizunerako prestatzen eta gure ekonomiaren eta, horrekin batera, gure gizarte ereduaren bilakaera baldintzatuko duten eraldaketa prozesuetan kokatzen jarraitu behar dugu. Horietako bat digitalizazioa da, zalantzarik gabe".\n"Badakigu –esan du amaitzeko– gure gastronomiaren eta ostalaritzaren sektoreak une zailak eta zalantzazkoak bizi dituela, baina uste dugu tunelaren amaieran hasten dela argia ikusten, eta programa honen bidez babesa eman nahi diegu aurrera begiratzeko orduan eta euren bereizgarri izan diren eta etorkizunean ere lehiakorrak izaten lagunduko dieten ezaugarri berritzaileak eta abangoardiakoak mantentzeko orduan".


Luis Sagües, “Olvidos del recuerdo” liburuaren idazlea: “Istorio guztiek Bidasoaren lurraldearekin zerikusia dute” – Irunero\nPosted on 2016(e)ko ekainak 9 2016(e)ko ekainak 9 by Irunero\nLuis Sagües Errandoneak Dunboa eskolan eta Pio Baroja Institutuan ikasi zuen. Gero Euskal Herriko Unibertsitatera joan zen Zuzenbidea ikasteko, eta orain abokatua da, baina ez da horretaz bizi. Hoteletan harreragile gisa lan egiten du. Lanbide horrek bizitza nomada samarra ahalbidetu dio, abokatuaren bizitza sedentarioagoa dela uste du. “Olvidos del recuerdo” liburua idazteko bere lan jardunaldia murriztu du. “Nire fakturak ordaintzeko behar dudana irabazten dut, eta horrela, denboraz aberatsagoa naiz”. Orain Zurichen bizi da, Irun eta bere jendea faltan botatzen ditu, eta Luisen ustez, “Olvidos del Recuerdo” pixka bat terapeutikoa izan da.\nLehenik eta behin, zorionak liburua idazteagatik. Zertan datza?\nMila esker. 18 istorio labur dira. Haien guztien lotura Iñigo Arregi narratzailea da. Bere arbasoei entzundako istorioak kontatzen ditu, batzuk Orkolagako gezur-etxapean kontatuak, Irungo Kale Nagusian kokatzen dudan taberna klandestino moduko batean, ostatu bateko sotoan. Internet edo telebistarik gabeko garaiak ziren, eta han biltzen ziren pertsonaia xelebreak, sutondoan istorioak kontatu eta entzutera. Horietako bat attona Mashimino zen, Iñigoren arbaso zaharra… Beste pertsonaiak ere badaude: Intxaurra harroa, Zatorra sorgina, Tontobobo azkarra, Arroka garaiezina, Madame Luti misteriotsua…\nEta zergatik “Olvidos del Recuerdo”?\nTituluak, inor gutxik oroitzen dituen istorioak islatu nahi ditu. Orainaldiko iturrietatik sortu, baina iraganean itsasoratzen diren istorioak, eta etorkizun batean edango zitezkeela kontutan hartu gabe kontatu izan ditugunak.\nKontatzailea Iñigo Arregi da, errealitatean existitzen da?\nEz, fikziozko pertsonaia da. Baina leku zehatz bateko sustrai sakonak dituen pertsona irudikatzen du. Kasu honetan, leku hori Bidasoaren lurraldea da (El país del Bidasoa), eleberrian batzuetan erabiltzen dudan Barojaren esamoldea. Pertsona hauek istorio zahar asko dakizkite, baina ez dira jakitun altxor bat daukatenik, ahozko istorioa galtzen delako.\n18 kontakizun horietan istorio eta bizipen pertsonalak daude?\nBeno, istorio horiek mende ezberdinetan gertatu izan dira. Badago Oiassoko baskoi bat Erromako legiotik desertatu duena, Frantzia naziko kolaboratzaileen aurkako hendaiar bat , Hondarribiko kortsario damutu bat, Ondarraitzeko lehen surfista, edo “Bidasoaren lurraldeko” lehen futbol selekzioa… Bizitza horiek bizi ahal izatea gustatuko litzaidake, baina zoritxarrez ezinezkoa izan da, edo behintzat ez dut gogoratzen…(Barre egiten du).\nZure bigarren liburua da, kostatu zaizu idaztea?\nBai, nire bigarren liburua da. Oso esperientzia baikorra izan da. Istorio guztiek “Bidasoaren lurraldea”rekin zerikusia dute, eta idazten ari nintzela, nolabait lurraldearekin lotuta sentitzen nintzen. Oker historikoak ez egiteko, Bidasoko herriei buruz pixka bat ikasi nuen. Suitzan nengoen, baina nire pentsamenduak Bidasoan zeuden.\nNola ikusten duzu literaturaren panorama gaur egun?\nOso ondo. 2014ean Irundik joan nintzenean, lau idazle berri elkartu ginen: “Bidasoko belaunaldia” deitu genion. Orain, hamar baino gehiago gara. Ikuspuntu ekonomikoaren aldetik, literaturak oso gutxi ematen du, dirua irabaztea talentu asko duen jendeak bakarrik lortzen du, Belén Estebanek adibidez….(barre egiten du) Baina horrek bere ikuspuntu baikorra ere badauka, dirua sartzen denean, normalean dena usteltzen delako.\nNon lortu daiteke zure liburua?\nOskarbin, Irunen hainbeste laguntza eman duen liburu dendan. Euskal Herrian hain zabaldua dagoen Elkarren ere bai, eta Amazoni esker, mundu osoko edonork eskura dezake. Informazio gehiago, Facebook-en jaso daiteke. Bertan, laguntza emateko, “Atsegin dut” sakatzea eskertuko nuke.\nIDOIA GENUA, Irungo AEKko irakaslea: “Korrikari esker jendea konturatzen da euskararena unibertso handi bat dela”\nANA GRIJALBA, Irunero aldizkariko arduradun ohia: “Orain dudan denbora emateko behar morala sentitzen dut”


Afrikan poliobirusa desagertu dela jakinarazi du OMEk - ZientziaEus\nAfrikan poliobirusa desagertu dela jakinarazi du OMEk\n2020/08/26 Galarraga Aiestaran, Ana - Elhuyar Zientzia Iturria: Elhuyar aldizkaria\nTxertoari esker, Afrikan poliobirusa desagertu dela jakinarazi du OMEk Arg. Karin Schermbrucke/UNICEF\nAfrika poliobirusik gabeko lurraldea dela adierazi du Osasunaren Mundu Erakundeak, Nigerian azken agerrialdiak izan zirenetik lau urte igaro ondoren. Hala, Afrika osoan poliomielitisaren birusa desagertu dela baieztatu du OMEk, eta, beraz, munduan bi herrialdetan baino ez dago gaitz hori sortzen duen birusa: Afganistanen eta Pakistanen. Horietan ere desagerraraziz gero, txertoei esker desagerrarazitako bigarren gaixotasuna bilakatuko litzateke; lehena baztanga da.\nPoliobirusak bost urtetik beherako haurrei eragiten die batez ere. Infekzioa pertsonatik ertsonara transmititzen da, bereziki gorozkien bidez, eta oso lotuta dago higiene eta saneamendu-azpiegitura kaxkarrei. Birusak bizkarrezur-muinari eragiten dio, eta, kasurik larrienetan, paralisi partzial atzeraezina sortzen du hanketan. Heriotza ere eragin dezake.\n1988an 350.000 kasu zeuden munduan; 2013an, berriz, 416. Beherakada hori txertaketa-kanpainei esker lortu da. Hain zuzen, Jonas Salkek garatu zuen polioaren aurkako lehen txertoa, 1950eko hamarkadan, eta, handik urte gutxira, Albert Sabinek ahoz hartzeko txerto bat garatu zuen. Birus moteldu batekin dago egina, behin baino gehiagotan eman behar da eraginkorra izan dadin, baina immunitate iraunkorra eragiten du. Txerto hori bera da mundu osoan erabili dena, eta Euskal Herrian ere txertaketa-egutegian ezarrita dago.\nAtzerapausoa polioaren aurkako borrokan\nPoliomielitisaren aurkako txerto-kanpainarik handiena, cricketari esker


Adecose Bazkide laguntzaileak Jarri gurekin harremanetan\nPresidentearen gutuna Adecoseri buruz Elkartearen Jokabide Kodea ¿Por qué ADECOSE? Bazkidea izatea\nPresidentearen gutuna Adecoseri buruz Elkartearen Jokabide Kodea Estatutos ¿Por qué ADECOSE? El valor de las corredurías ADECOSE Bazkidea izatea\nAseguru-artekaritzen interesak babestea\nADEKOSE 1977an sortutako erakunde independentea da, eta aseguru-artekaritzen interesak babestea du helburu. Aseguruen artekaritza sektoreko punta-puntako enpresak biltzen ditu. Horien guztien ezaugarri nagusia beren egitura eta lehiatzeko gaitasuna da.\nBeren bazkideek euren profesio zein enpresetan eskuratu duten mailari esker eta horien parte-hartze aktiboagatik, ADECOSEk aseguruen artekaritza sektorean eragina du eta solaskide aditu gisa finkatu da Administrazioaren eta aseguruen merkatuaren aurrean.\nArtekaritza sektorea profesionalizatzea\nEgungo egoerak enpresa-arriskua kudeatzeko kultura berri bat eskatzen du. Horren arabera, profesionalizazio, gardentasun eta independentzia handiagoa behar da, baita kontsumitzaileentzako informazio eta babes gehiago ere.\nBazkideen interesak babestea\nBazkide diren artekaritzen interesak ordezkatu eta babestea, Administrazioaren eta ekonomia nahiz gizarteko beste sektoreen aurrean, betiere estatutuetan dauden arauak kontuan hartuz.\nBerritzea eta nazioartean zabaltzea\nAseguru artekaritzaren sektorean berrikuntza sustatzea, baita nazioarte mailako zerbitzu eta sareak sortzea ere. Horrela, enpresen arteko erlazioa eta harremanak bultzatuko dira.\nBazkide guztien gogoak adierazteko bidea izatea, Herri Administrazioko erakundeen aurrean, aseguruen merkatuaren aurrean, eta nazioarte mailako edozein erakunderen aurrean.\nAseguru artekaritzaren eginkizuna gizartean sustat\nAseguru artekaritzaren eginkizunak zabaltzea arriskuak kudeatzeko aholkularitzari dagokionean, eta bere balioa gizarte osoan aitortzea.\nObjektibotasuna, etika, gardentasuna eta zerbitzua\nSorrerako balio hauek eta askatasun eta independentzia printzipioak ADECOSEren Jokabide-kodearen oinarriak dira. Bazkide guztiek onartu behar dituzte.\nArriskuen azterketa profesionala egitea, bezeroaren beharretara hobeto egokitzen den aseguruen estaldurari buruz aholkatzeko.\nJarduera profesionalean estandarrik altuenak mantentzea, eta momentu guztietan informazio argia, egiazkoa eta zintzoa ematea.\nBezeroari bere eskubide eta betebeharren berri ematea, sinatu dituzten kontratuei dagokionez, eta horrekin eta aseguruen merkatuarekin dituzten harremanetan gardentasuna sustatzea.\nKalitatezko zerbitzua eskaintzea. Horretarako bezeroari balioa eman behar zaio sektorean adituak diren langile sare baten bitartez.


Fabrikara lanera, bizi hobeago baten bila - Ahotsak.eus\nFabrikara lanera, bizi hobeago baten bila Gaztea zenean mendira joaten ziren behiekin eta momentu horietan pentsatzen ibiltzen zen. Bizi hobeagoa bilatu behar zuela erabaki zuen eta horregatik hasi zen fabrikan lanean. Fabrikako jornala pobrea izan arren, segurua zen. Ez daki gurasoek zer pentsatuko ote zuten. Fabrikatik itzulita beste zortzi ordu lan egiten zituen etxean.\nHizlaria(k): Malbadi Olano, Joxe\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan ALB-008-023 kodeko bideoa nahi duzula aipatzea: ahotsak@ahotsak.eus\nGaztea zenean mendira joaten ziren behiekin eta momentu horietan pentsatzen ibiltzen zen. Bizi hobeagoa bilatu behar zuela erabaki zuen eta horregatik hasi zen fabrikan lanean. Fabrikako jornala pobrea izan arren, segurua zen. Ez daki gurasoek zer pentsatuko ote zuten. Fabrikatik itzulita beste zortzi ordu lan egiten zituen etxean.\nGaia(k): Familia eta harremanak » Lagunartea eta familia » Gaztetako ibilerak , Baserria » Baserriko lanak » Baserriari lotutako lanbideak , Baserria » Baserriko bizimodua » Baserriko bizimodua , Familia eta harremanak » Herriko giroa » Baserria vs. Kalea\nBaporezko sistemaren desagertzea


Lau film ikusteko aukera izango da aste honetan Baztartxon - Azkoitia - Maxixatzen.eus\nLau film ikusteko aukera izango da aste honetan Baztartxon\nAnartz Izagirre 2022-05-04 08:34\nCarla Simonen 'Alcarrás' filmaren irudi bat.\nAlde batetik, bi zineforum saio izango dira: Un polvo desafortunado o porno loco ostiralean, eta Chelovek s kinoapparátom, soinu bandaren zuzenekoarekin batera, larunbatean. Horrez gain, El Secreto de Vicky haurrentzako pelikula ikusi ahal izango da igandean, eta Alcarrás igandean zein larunbatean.\nZinema zaleentzat egun oparoak izango dira datozenak; izan ere, lau film ikusteko aukera izango da ostiraletik astelehenera bitartean Baztartxo antzokian. Alde batetik, bi zineforum saio izango dira. Etzi, ostirala, Un polvo desafortunado o porno loco filma ikusteko aukera izango da, 19:30ean hasita. Horrez gain, Chelovek s kinoapparátom — Gizona kamerarekin— filma eskainiko dute larunbatean, hilak 7, 19:30ean hasita; Amsiaren eta Dallasen zuzeneko musikaz lagunduta egongo da saioa. Ekitaldi berezi horretarako sarrerak salgai daude dagoeneko, hiru euroren truke, honako lotura honetan.\nBestalde, ohiko zine emanaldiak ere izango dira Baztartxon. Haurrentzako El Secreto de Vicky filma eskainiko dute igandean, 17:00etan hasita. Helduentzako, berriz, Alcarrás pelikula izango da ikusgai igandean (19:30) zein astelehenean (20:00), ikuslearen egunean.\nHona hemen filmen aurrerapen bideoak:\nChelovek s kinoapparátom


Irekia Eusko Jaurlaritza - Gobierno Vasco :: Desgaitasuna duten pertsonen enplegua sustatzeko diru-laguntzak. (2015-12-22(e)ko Kontseiluan hartutako erabakiaren laburpena)\nDesgaitasuna duten pertsonen enplegua…\nEusko Jaurlaritzak laguntzadun enpleguko jardunak garatzeko Lanbideren laguntzen deialdia baimendu du, pertsona ezgaituak lan-merkatu arruntean integratzeko neurri gisa. Diru-laguntzen zenbatekoa 850.000 eurokoa da.\nHain zuzen, desgaitasun larriak dituzten pertsonei -laneratzeko zailtasun handienak dituztenak- lan-merkatu arruntera sartzen eta bertan lanpostuari eusten laguntzeko ildo bat da, bai eta kontratatutako pertsona desgaituak integratzeko prozesuan enpresei laguntza teknikoa emateko ere, Lagundutako Enplegu jarduketen bitartez.\nLagundutako jarduera sorta bat da, hain zuzen, desgaitasuna duen pertsona kontratatu aurretik nahiz hura lanpostuan sartu ondoren gauzatzekoa.\nLaguntzak jaso ahal izateko, pertsona desgaituen laneratze- eta enplegu-aukeren azterketa-jardueraren helburuak bete behar dira (kontratu mugagabea edo gutxienez 6 hilabeteko iraupena duen aldi baterako kontratua)\nDiru-laguntzaren onuradun izan daitezke espezializatutako langileekin lagundutako enplegu-jarduketak gauzatzen dituzten enplegu-zentro bereziak eta irabazi asmorik gabeko erakundeak, zeinen xede soziala desgaitasuna duten pertsonen laneratzea eta halakoen aldeko enplegu-sorrera baita.


Giro hitsak uzkurtuta bezala | Kultura | Berria\nNoiz sortua: 2017-11-05 00:30:00\nGiro hitsak uzkurtuta bezala\nIrungo aparraldiaren ostean pentsatzekoa zen euforiak behera egin zezakeela Maulen. Arratsalde ederra ez ezik egun ederra izatera deiturik zegoen, aspalditik gainera, Mauleko jardunaldia; eta hala izango zen askorentzat ziurrenik, baina oholtzara igo ziren bertsolariek egindako lanari erreparatuz gero, aurreikuspenak ez ziren bete. Distirarik gabeko saioa izan zen oro har, definitzen zaila. Baleko bertso asko, baina gogoratzeko bertsoaldi gutxi. Gutxiegi, txapelketa nagusiko finalerdi batez ari garela kontuan hartuz. Puntuetan ere behera egin zuen, baina epaimahaiaren erabakia jakin aurretik ere igartzen zen puntuaketa oso gora ez zela joango.\nEta ez zen bertsolarien ahalegin faltagatik izango, baina asmatzen ez denean jai dago. Publikoa ere besteetako berezko berotasunik gabe, piztu eta txaloka hasteko seinaleren baten bila. Eta 8ko txikiko ariketa amaitzean edo hor nonbait, gainera, eguraldiak nabarmen egin zuen okerrera kanpoan, eta Mauleko Ororena pilotalekuko sabaia hots ikaragarria ateratzen hasi zen, erauntsia tarteko. Elementu guztiak kontra. 8ko txikiko ariketa aipatzen hasita, ariketa hori egonik deitua, teorikoki behintzat, saioa piztera, gai trakets xamarrak begitandu zitzaizkigun bertsolarien luzimendurako. Zertzeladaren bat egon zen, bai, Gaztelumendi Benito Lertxundirekin tematu zenean, adibidez, baina saioak ez zuen eztanda egin. Eta halatsu segitu zuen, lerro zuzen bati jarraika bezala, amaieraraino.\nTestuinguru horretan, ezin esan bertsolariek euren mailarik onena eman zutenik. Beñat Gaztelumendi izan zen saioko irabazlea, eta BECerako bidean den arren añorgarra, bera ezagututa ez zuen egindako lanak erabat asebeteko. Nerea Elustondorekin 6ko motzean ikusi genuen benetako Beñat horren islada. Eta kartzelan, noski. Julio Sotok ere lan polita osatu zuen 6ko motzean, eta baita kartzelakoan ere, Leitzako saioan erabili zuen doinu berriari bigarren aukera bat emanaz. Nerea Ibarzabal Zumaian baino zabarxeago ibili zen, eta ez orduan bezain ustekabeko eta jenial. Edozein kasutan, bere lehenengo txapelketa nagusia izanik, zer gehiago eska dakioke? Markinarrari ez dago bainarik jartzerik; Etxahun Lekue, ordea, koxka bat goraxeago arituko zela espero zen agian. Zuzen aritu zen, baina kolperik eman gabe. Kartzelako ederra osatu zuen, baina kosta egin zitzaion publikoarengana iristea zenbait unetan. Nerea Elustondo sailkapenean goraxeago espero genuen saioa amaitu ostean, saioko ofizio nabarmen batzuetan tartean izan zela kontuan harturik. Kartzelako ariketan kosta egin zitzaion kantuan hastea eta litekeena da epaileek hori zigortu izana. Beñat Iguaranek, azkenik, ez zuen bere egunik onena izan. Amaierako bere keinuek ere hala iradokitzen zuten, gehiagorako gai bada, zalantzarik gabe, amasarra. Deigarria ere bada, azken bi sailkatuek kartzelako gai ireki xamar baten aurrean hartutako bidea: arraunlariena. Gauzak zer diren: biak lehorrekoak direla kontuan izanda, eta sinesgarritasunaren kontua horren modako dagoela kontuan harturik, mesede baino kalte ez ote zien egingo aukeraketa horrek... Durangoko saioa baino ez da falta eta BECera hurbilduz goazen heinean badirudi ez garela edozerekin konformatzen!


Goazen Cars02 hobetzera | KiliKiliBat\nKili-kili bi, milaka ume dantzan, alfabetatzen, alfabetatzen, teila bako Ikastolan!\nScratch for Dummies\nGoazen Cars02 hobetzera\nPosted on 2011/12/20 by Borja del Río\nAzaldu nuen bezala Gabonetako oporretan etxerako lan txiki batzuk dituzue. Gure Cars02 bideojokoan aldaketa batzuk ezarriko dizkiogu pixkat dibertigarriagoa izan daiten.\nNoizbait jolastu baduzue, ziur konturatu zaretela naihko zaila dela kotxea behar bezala kontrolatzea, ezta? Kontrola hobea izateko 3 konponketa txiki egingo ditugu. Batzuk danok egiteko modukoak dira, ez bait da burua gehiegi apurtu behar, baina beste kasu batzuetan egin behar diren konponketak aurreratuagoak direnez askoz zailagoak egingo zaizkizue.\nDena den, noizbehinka sarrera berriak egingo ditut eta pistak emango dizkizuet, ados?\nEgin behar diren hiru konponketa hauek dira:\nAzeleradorea: Ikusi duzuenez, kotxeak azeleratzen eta balaztatzen du potentzia berdinarekin (aldatu V+1 edo aldatu V-1). Orduak jolasten eta jolasten eman ondoren konturatuko zarete azeleradorearen potentzia txikiagoa izan behar dela kotxea hobeto kontrolatzeko. Hau da, [gezia gorak] ez diola Vri +1 aldatu behar baizik eta kopuru txikiago bat.\nAutozuzenketa: Oraingoan lotu behar duzue kotxea errepidetik irtetzean, jasotzea biraketa “automatiko bat errepiderantza joaten laguntzen diona. Hau lortzeko [gezia eskuma] eta [gezia ezkerra]-ren lerroak aldatu behar dira.\nBiraketa progresiboa: Arinegi goazenean ez ditgu denborarik ematen behar diren biraketak egiteko (gure hatzamarren abiadura ez baita nahikoa). Beraz, programatu daitezke bi biraketa eredu desberdin: bat astiro goazenerako, eta bestea arinago goazenerako. Horretarako baldintzak erabili behar dituzue.\nAurrerago pista gehiago emeango ditut!\nGabon gau zoriontzua igaro eta datorren astean elkar irakurtzen dugu, ok?\nPost hau Sin categoría atalera Borja del Río-k bidalia da. Gogokoetara gehitzeko lotura iraunkorra.\nWebgune honen lizentziaren xehetasunak: Creative Commons: Aitortu-EzKomertziala-PartekatuBerdin.


Uda hasieratik, Gure Zirkua zirku ibiltarian dabil Usabiaga (Tolosa, 1981), herriz herri, Don Martin aurkezlearen rolean. ETB1eko Goenkale telesaileko Tximista pertsonaiak egin zuen ezagun, baina antzerkian ere eskarmentu handia du. Egun, zirkuan ez ezik, Ni ala zu lanean ere aritzen da. Zineman, Pikadero (Ben Sharrock, 2015) eta Handia (Aitor Arregi eta Jon Garaño, 2017) filmetan protagonista izan da. Kirolzale eta kirolaria, korrika egiten du: Donostiako maratoia egin ohi du, eta hainbat mendi lasterketatan parte hartu izan du\nZirkuaren udako biran, 10.000 ikusle baino gehiago izan dituzue oraingoz. Pozik?\nBai. Alde batetik, oso pozik, jendeak ikusi egin nahi duelako. Harrera ona izaten ari gara. Bestetik, pena, ezin izan duelako jende gehiagok ikusi: hasi ginenetik, emanaldi guztiak lepo bete dira, eta ehunka lagun kanpoan geratu. Beraz, bai, oso kontent.\nGustuko duzu bizimodu ibiltaria?\nBai. Bakarrik bizi naiz, eta berdin zait Tolosan nire etxean edo hemen lo egitea: karpan, edo kamioiak lotarako duen txokotxoan, edo karabana batean... Azken asteetan, etxetik kanpo egon naiz, eta gustura asko!\nZerk erakartzen zaitu zirkutik?\nZirkua gustuko dut, eta clown mundua beti gustatu izan zait. Poxpolo eta konpainiarekin, 20 urte baino gehiago egin ditugu mundu horretan. Niri, aktore sentitzen naizen heinean, antzeztea asko gustatzen zait, eta zirkuak horretarako aukera ematen dit: oso gustuko dudana, antzeztea eta pailazoarena egitea, jende aurrean egiteko.\nHandiaren arrakastaren zurrunbiloan, zer moduz?\nBueno, ez zaizkit batere gustatzen ez alfonbra gorriak ez elkarrizketa handiak, arropa zehatz bat jantzi beharra protokoloa betetzeko... Hori guztia ez zait batere gustatzen. Zoriontsuagoa naiz hemen, zirkuan. Baina ezin dut ukatu Handia egiteak asko-asko eman didala, eta asko diet eskertzeko zuzendariei, niregan konfiantza izateagatik. Egingo nuke berriro Handia bezalako pelikula bat? Noski. Baina gero horrek dakarren beste parafernalia horrek guztiak ez nau erakartzen.\nPikadero eta Handia. Zinemari esker ezagutu dugu Josebaren alde ez komikoa.\nBai. Komedia egin dut betidanik: Goenkalen, antzerkian, zirkuan... Agian, babes moduko bat izango da. Ongi ezagutzen nauen jendeak badaki oso isila naizela, oso zuhurra, eta nire izaera askoz gertuago dago Pikadero-koa bezalako pertsonaia batengandik, zirkukoarengandik edo Goenkalekoarengandik baino. Erregistro berrian aritzea ez zait oso zaila egin, ni berez banaizelako apur bat horrelakoa. Baina askotan etiketa bat jartzen dizute, eta zaila da hortik ateratzea eta norbaitek zuregan konfiantza edukitzea zer edo zer desberdina egiteko. Nire kasuan, komedia erregistrotik ateratzeko. Zorionez, Ben Sharrockek eduki zuen.\nIsila omen zara. Isila, eta Konbenio del Metal heavy taldeko abeslari?\nAbeslaria... tira, abestu egiten dut. Hori ere ia-ia antzezlantzat hartzen dut. Arropak pixka bat aldatu, benetako heavy abeslari bat izango banintz bezala azaldu taula gainean, eta abestu egiten dut. Bai, isila naiz, baina horrelako tokiak nire isiltasun eta bakardade puntu hori pixka bat apurtzeko baliatzen ditut. Zeren, isila izateaz gain, oso bakartia bainaiz.\nZerk alaitzen dizu eguna? Egunero egin nahi dudan hori egiteko gai izateak.\nEta tristatu? Gauza gutxik. Oso gertukoen penak, baina oso-oso gertukoenak.\nZerk eragiten dizu barrea? Mahai inguru atsegin batek, lagunekin.\nEta negarra? Uste dut ez dudala inoiz negarrik egin. Zorionez, bizitzak ez didalako horretarako paradarik eman, baina pentsatzen dut oso gertukoen pena handi batek eragingo didala negarra.\nGustura jokatuko zenukeen rola... Zinema mutua egingo nuke oso-oso gustura.\nIgande arratsaldean, Tourreko etapa ikusi ala zinemara joan? Tourreko etapa, eta gero zinemara. Etapa ezin dut galdu.


Donostiako Fridays For Future mugimenduak Justizia Klimatikoaren Aldeko Nazioarteko Mobilizazio Astea antolatu du : Irutxuloko Hitza\nDonostiako Fridays For Future mugimenduak Justizia Klimatikoaren Aldeko Nazioarteko Mobilizazio Astea antolatu du\nDonostiako Fridays For Future mugimenduaren protesta bat, Alderdi Ederren. (Argazkia: FFF)\nIrailaren 27rako deitu dute klima larrialdiaren aurkako mundu mailako greba orokorra. Horrekin batera, herrialde askotan Justizia Klimatikoaren Aldeko Nazioarteko Mobilizazio Astea antolatu dute, eta Donostian ere, hala egin du hiriko Fridays For Future mugimenduak. Biharko, hilaren 20rako, deitu dute lehen mobilizazioa: elkarretaratzera deitu dute Alderdi Ederren, 18:00etan.\nDatorren astelehenean, hilaren 23an, NBEk klimaren gailurra egingo du New Yorken, eta Fridays For Future gazte mugimenduak berehalako neurriak hartzeko exijitu die agintariei. Week for future lelopean aste osorako jarduerak antolatu dituzte. Hona hemen egitaraua:\n18:00 Elkarretaratzea Alderdi Ederren.\n10:30 Urgull mendiaren eta Zurriola hondartzaren garbiketa.\n12:00 Poesia errezitaldia, Gipuzkoa plazan.\n17:00 Etorkizunera bidaia, Kontxa pasealekuan.\n17:30 Hitzaldia: Krisi klimatikoa, beganismoa eta antiespezismoa, EHUko ikasgelategian.\n17:00 F**k fast fashion: modaren benetako inpaktua, Tabakaleran.\n18:30 Mahai-ingurua: Ekonomia zirkularra eta energia berriztagarriak, Tecnun-en.\n16:00 – 20:00 Artibismoa: dokumentalak, mahai-ingurua eta luntxa (ekar ezazu zure tupperra), Tabakaleran.\n12:00 Ikasle greba, Bulebarrean.\n18:00 Nazioarteko manifesazioa, Alderdi Ederren.


Gipuzkoan pasabide mitikorik bada, San Adriangoa da (Sandrati) zalantzarik gabe, izan ere, Erdi Aroan bertatik pasatzen zen Gaztela Europarekin lotzen zuen bide nagusia. Diotenez, Espainiako erregeak berak (Karlos I.ak) burua makurtu behar izan zuen bertakoen aurrean. Egun, pasabide honek garai hartan zuen garrantzia estrategikorik ez badu ere, mendian ibilaldi bat egin nahi duenarentzako ezinbesteko tokia da San Adrian.\nAldaola (Gipuzkoa eta Arabako Partzoneria Nagusia)\nOtsaurteko artzain bideak\nApirila eta azaro bitartean, artaldeak eta behorrak egoten dira Garagartzako txabolen inguruan. Ibilbide honetako gune nagusia da Garagartzako saroia. Oskarbi dagoenean ikusgarria da hango ikuspegia. Noski, halako bide batean ezinbestekoa da benta bat. Otsaurten dagoena ezaguna da, eta makina bat istorio kontatuko zizkioten artzainek elkarri, artaldeekin Garagartzan egonaldi luzeak egin aurretik eta ondoren. Oraindik ere, Ultzamako bidetik igotzen dira artzainak aziendekin ardiak eta behorrak udan bazka dezaten.\n39 emaitza lortu dira: 19 - 27 erakusten.


Erreserba berezien azken aire anezka hegazkina alokatzeko zerbitzua bidaia pertsonal edo enpresa futbol Errusia World Cup futbol txapelketako finala joateko. aireportu honekin Hegaldiak dagoeneko oversubscribed dira, baina oraindik ere jet pribatu bat erreserbatu ahal partiduak joateko\nThe FIFA World Cup kirol munduko ekitaldi kopuru bat da. hitza gertaera esaten dut, baina hori mota txarrena understatement bat da. World Cup azken proportzio extravaganza da,eta guztioi dago da haien bizitza denbora izatea. Hala eta guztiz, Jende askok ez dira konturatzen gertaera bera harrigarria da, berriz bidaia ez beste zerbait erabat planifikatzen da.\nIzan ere, pack dituzula gain, inork bere gogoko gauza egin da, izan ere, zer bidaia egin aukerak egiteko. bada, kasualitatez, gidatzeko aukera bat da, ondoren, hori bera arazoa da. dituztenentzat dira hegan arazo gehiago ekarriko arren. non autoa jarri aireportura iritsi ondoren bezala gauzak, Nola ona zerbitzuan hegazkina izango da da, nola-beteta aireportuen dira,eta auto bat alokatzea ondoren iritsi duzu.\nFIFA World Cup Jet Pribatua Hegazkin Gutuna Hegaldia Zerbitzua hartzea World Cup arrazoi to modurik onena bidaiatzeko bat arazo horiek guztiak ezabatzen dituelako. Zure autoa hartu duzu banda pribatuei eta utzi itzuli arte. zerbitzu handia da zu zaindariaren bakarrik zerbitzatu izan delako. auto bat alokatzea normalean sortu da zuretzat denbora gurpilak ukitu lurrean airstrip du.\nhauek, Arrazoi asko gehiago artean, zergatik bat hegan aukeratu behar duzu Gutuna pribatuak Jet to the FIFA World Cup. buruko minak ez dira merezi egin aurre. Munduko Kopa behin bat joan da bizitzako pertsona gehienek esperientzia batean, eta gogoratu egingo da, bizitza osoan etortzen. Ez utzi memoriaren hassle duten ibilgailu edo terrible hegaldi bat alokatu zetorren izan. Hartu hegaldi pribatu bat kezka eta hassle librea da.\nPribatua Jet Moskuko aireportu\nMoskuko Vnukovo ezagunenetako pribatuak Jet Moskuko aireportuan dago, dago 30km hiriaren erdigunean hego-mendebaldean. Bere pista pribatuen Jet tamaina edozein hegazkin maneiatu ahal eta 24 orduko FBO jet pribatuak bezeroei eta tripulatzaileen instalazio ditu.\nBeste aireportuan Mosku aukera daude Moskuko Domodedovo, Moskuko Sheremetyevo eta Moskuko Ramenskoye.\nGutuna Errusiara jet pribatu bat 2018 FIFA World Cup aretoak hiri mapa\nGuztira, 12 Errusia osoko aretoak egiteko lanabesak hartuko du 2018 FIFA World Cup. estadio gain Mosku eta San Petersburgo ere horiek dira:\nMoskuko Rostov Arena,\nKazan Fisht Olinpiar Stadium,\nSamara San Petersburgo Stadium,\nSan Petersburgo Luzhniki Stadium, Mosku


AZPidazki, kanpotik eta barrutik berrituta - Sustatu.eus - Teknofiloen albistegia\nAZPidazki, kanpotik eta barrutik berrituta\n2017-11-07 : 17:43\nEHUko Administrazio eta Zerbitzuetako Pertsonalari euskaraz lan egiten laguntzeko tresna bat da AZPidazki, Euskararen arloko Errektoreordetzak sustatua. 2004an sortu genuenetik, AZPidazki behin baino gehiagotan berritu dugu itxuraren eta edukien aldetik, baina urteak ez dira alferrik pasatzen, zaharkituta geratu zitzaigun eta aspaldian konturatuta geunden aldaketa sakonagoa behar zuela. Horregatik, azken hilabeteotan lanean aritu gara AZPidazkiren azala eta mamia berritzeko.\nAZPidazki berrituan, ahalegindu gara tresna xume eta erabiltzeko erraza egiten, soila baina aldi berean eraginkorra; lehengoari uko egin gabe, berritasunak sartzen saiatu gara, horietako batzuk Elhuyarren garatuak. Horrela, AZPidazki berrian bilatzailea dago erdigunean, eta ezkerraldeko menuaren bidez, edukietara zuzenean sartzeko aukera daukagu: aditzak jokatzeko, data eta ordua zuzen idazteko, hitzak zuzen deklinatzeko, itzulpen-memorietan eta hiztegietan begiratzeko, materiala kontsultatzeko, zalantzak galdetzeko…\nGainera, etorkizunean, edukiak etengabe moldatu ahal izango ditugu eta baliabide edo tresna berriak txertatuko ditugu; izan ere, UPV/EHUn euskaraz aritzen direnen nahiak eta beharrak nolakoak, AZPidazkin horiei erantzuteko moduko edukiak jarriko ditugu.\nEgunotan AZPidazki berritua aurkezten ibili gara UPV/EHUren campusetan (ikusi, adibidez, Campusa aldizkarian argitaratutakoa), baina tresna edonorentzat zabalik dagoenez, bidezkoa iruditu zaigu hona ere ekartzea.